text:
Prin pas
inte creazion di un cuarp di polizie miste che al operi intes areis a
maiorance serbe dal Cossovo, massime inte regjon setentrionâl
dulintor di Mitrovica. Cun di fat, dopo de nomine tant che comandant
dal cuarp di Nenad Djurić, che al parten ae minorance serbe, cumò
al stât sielzût tant che so secont Besim Hoti, che al è invezit un
cossovan albanês. La nassite di une polizie miste ta cheste part dal
Cossovo e fâs part dai acuardis sotscrits dai doi prins ministris
serp e albanês Ivica Dačić e Hashim Thaçi ancjemò intal mês di
Avrîl cu la mediazion des autoritâts europeanis. Acuardis che cumò
a àn di jessi però svilupâts plui in detai. Par chest un gnûf
incuintri tra lis parts al è za stât inmaneât ai 27 di Avost.
Font:
Balkan Insight, 21/08/13


c: text/html

text:
Un
ricercjadôr de Universitât dal Paîs Basc (EHU) al à svilupât
Mitzuli, une aplicazion gratuite par Android che e permet di vê a
disposizion sul celulâr un tradutôr automatic intes diviersis
lenghis feveladis inte penisule iberiche, ven a dî spagnûl,
portughês, catalan, basc, galizian, asturian, aragonês e fintremai
ocitan. La App,
svilupade ancje cul jutori dal istitût basc Elhuyar, e permet di
voltâ no dome tescj, ma ancje materiâi audio e scritis fotografadis
cul celulâr.
Font:
EiTB,
09/05/15

robotstxt: allowed

filter: keep


text:
Si siare domenie 16 di novembar tal cjistiel di Colorêt "La Guerra in salotto" dulà che e son in mostre passe 150 bossui lavorâts de colezion di Terzo Alfonso Aita, un di Buje, che, a dodis agns, in gambiio di sei lât a fâ fen sui cucs vie pal istât, al veve vût come premi chel vâs lavorât simpri plen di rosis sul barcon. Cussì al veve cognossude la storie dai bossui che la sgrimie e l'inzen dai soldâts a trasformavin cu lis lor mans e cun imprescj di fortune vie pe vuere dentri des trinceis o tai acampaments e tai ospedalutas des retroviis e, dopo de fin de grande vuere, dongje dai lûcs des bataiis o dai cimiteris. Dai bossui di piçul e medi calibro e nassevin no dome vâs pes rosis, ma ancje bocis pe aghe cjalde, lampadis a carburo, machignutis par impiâ i spagnolets, bicjerins, bocâi pe bire e.v.d..
Le an clamade "trench art", ven a stâi art di trincee, cheste trasformazion dai residuâts belics in ogni gjenar di ogjet che di simpri e jentrâ tes cjasis in ducj i paîs. E tes cjasis e dai marcjaduts di dute Europe, Terzo Aita al à continuât cun passion a cjapâ su e a puartâ dongje i tocs de sô colezion che cumò e fasin biele mostre tal cjistiel di Colorêt dulà che si pues viodiju ogni sabide e domenie des 10.oo a misdì e des 14.oo fin sîs di sere. Al è un difarent di chel altri: rosis, ramaçs di fueis, besteutis, paesagjos, datis, nons di lûcs, cjistiei, simbui religjôs; lavorazions semplicis e "naives"
dongje di altris plui artistichis e studiadis.: un patrimoni di storie e di storiis di oms : metint man ai bossui, forsi cence intenzionalitâts di sorte, cuasi cence savêlu, gjavant l'anime a chei struments di muart, fasintju deventâ imprescj de vite di ogni dì, e slontanavin di sè la pôre de muart e proietavin su chei bossui trasformâts une sperance di normalitât , di vite e di pâs.
Le mostre tal cjistiel di Colorêt ( curade de associazion culturâl "el tomât" e di Lucio Fabi) e jè dentri de suaze de iniziative " TIMPS di VUERE…TROIS di PâS ( 1918 VIVO LA GUERRA_2008 VOGLIO LA PACE)" che, cu la colaborazions di associazions tantche "el tomât" , "ermes di colloredo", "cineteca del friuli" e il contribût di "collina&cultura", "comunità collinare", "provincie di Udin", tai mês di otubar e di novembar, e puarte in tancj paîs de culine furlane, cines e libris, cjants e testemoneancis, de grande vuere, viodude e vivude de bande de int furlane. Lis iniziativis si siarin vinars 14 di novembar a Vile di Buje e domenie 16 a Colorêt cuntune gjite in coriere che, partint a 9 di binore dal Cjistiel e puartarà tai lûcs de grande vuere tal Friûl culinâr di Ruvigne a Col Roncone, di Buje a Sante Margarite. Vie par lis seradis e lis manifestazions al è pussibil cjoli il libri "LA GUERRA VISSUTA" *** dulà che si cjate le trascrizion integrâl dal diari di Giuseppe Garzoni, bersaglîr di Buje che al conte le vuere sul Carso e le lungje presonie ator par l'impero e lis memoriis dal plevan di Madone don Giuseppe Bernardis che al piture le vite tal pais dal 1914 cuant che i migrants e scuegnin tornâ in Friûl cence bêçs e cence lavôr al 1917 l'an de invasion dai mucs fin al 1921 cui agns dificii e i gambiaments de vite prime, dulinvie e ancje dopo de grande vuere.
associazion culturâl
“el tomât”
buje
par cure di Lucio Fabi con tescj di Lucio Fabi, Laura Nicoloso, Matteo Ermacora
info


text:
Litri
Il litri al è une unitât di misure di volum. Nol è une unitât dal SI, ma al è in dut câs une misure acetade par l'ûs. Il simbul ufiziâl al è la letare L maiuscule; e je ancje doprade la letare minuscule l.
Storie[cambie | modifiche il codiç]
La peraule litri e derive dal francês litron, non di une unitât di misure di volum derivade de lenghe latine.
Il litri al fo doprât tal principi come unitât di base tal sisteme metric.
Il simbul origjinari al jere la letare l minuscule; par no fâ confusion cule cifre "1".
Definizion[cambie | modifiche il codiç]
Il litri al è une denominazion speciâl par indicâ 1 decimetri cubic.
Un litri al ecuivâl ancje a:
- 1000 centimetris cubics
- 0,001 metris cubics


text:
dimarts, de setembre 12, 2006
Mandi estât
Sì, no je finude ma cuasi. Îr o soi lât al mâr, a Cervia. No jeri mai lât di chês bandis, cun dut chel che cjacarin. Judizi: mâr... come a Grau/Lignan. Nuie di speciâl, ma jerin un cuatri bielis ondis. Spiage ben atrezade, cun bielis sdrais, divertiments pai fruts, palestre, musiche e vie indevant. In Friûl tu pais un casin par vê cuasi nuie... e no vin nancje cuissà ce bielecis di mâr. Fin cuant che i todescs a vegnin, dopo si rangiaran. Comunque di sere al è ormai frêt. Jo o studii, simpri chês robis, ce coions. I esams indaûr a son chei piês, e cuant che son tancj a samein ancje di plui. O soi un tic avilît ma neancje tant, mi soi rilassât par chel a Avost, par dismenteâ dut chist, ma dopo tu stâs pôc par tornâ al pont di prime. Sabide e domenie Friuli DOC. O crodi di lâ sù, al è za doi agns o forsit trê che no voi... e je comerciâl come fieste però e je simpri furlane. E la nostalgjie e je simpri tante. CHiste e je une biele citât e dut, ma nuie al è come il puest dulà che tu sês nassût. E tu lu capissis dome cuant che tu vâs vie. Good night
dilluns, de setembre 04, 2006
Back to bizness
O soi tornât a la dure realtât, prime o dopo se o ai timp fasarai un resocont...par intant chestis ca a son cuatri riis che o ai butât ju intun esam fat pôc fâ (e lât mâl, pe cronache... no crodi che mi daran un 30 dome scrivint chestis robis :D):
Va in casin tu e la tô materie
va a fâ cualchi robe plui serie
chistis robis ca no lis doprin plui
ma tu tu continuis, par cui?
Mi insumii di un puest diviars,
di cualchi colinute su pal Cjars
ma dulintor o viodi cuatri muris
ch'a fasin dutis lis robis plui duris
Cjantussi alc a vôs basse
stant atent a no mostrâmi masse
buti jù chistis cuatri riis par furlan
tant il torment al finirà, mâl, ma durman
Va in casin tu e la tô materie
va a fâ cualchi robe plui serie
chistis robis ca no lis doprin plui
ma tu tu continuis, par cui?
Mi insumii di un puest diviars,
di cualchi colinute su pal Cjars
ma dulintor o viodi cuatri muris
ch'a fasin dutis lis robis plui duris
Cjantussi alc a vôs basse
stant atent a no mostrâmi masse
buti jù chistis cuatri riis par furlan
tant il torment al finirà, mâl, ma durman
divendres, de juliol 21, 2006
Vacancis, at last
Si, o ai siarât cuntun altri bon vôt par cui podi polsâ cumò... o voi un doi dîs in Umbrie e dopo un cuatri al mâr in Abruç. Po forsit mi butarai sul mâr nostran di Grau. Ciert che al è incredibil... ai 1 di Lui o jeri dut butât jù parcè che no saltave fûr nuie, cumò invezit o soi contenton. Miôr cussì. Ca il cjalt al è pardabon fuart, sui 36 grâts dopodimisdì, cul asfalt ch'al bute sù un grum. Bon cumò o sarai un mesut o plui cence Fastweb... in Friûl cul 56k mi samee di vê une biciclete invezit di une Ferrari... dute cuestion di abitudin. O varai cussì di lassâ un pôc stâ i progjets online, ma o crôt che il mont al larà indevant instès. O almancul speri. Mandi e buinis vacancis ai miei 4 letôrs (citazion dote di Alejandro Manzoni :D)
diumenge, de juliol 16, 2006
Lui sut, ma Lui fortunât
Lui fin cumò al è stât sut, ma fortunât. O ai cjapât doi trente e lode, in dôs materiis a vonde dificilis. Cumò miercus si finis, pò un mesut di relax no mi lu gjave nissun. Vuê pe prime volte si viodin i nûi e no il soreli. Bon a la fin il discors al è simpri chel, si sufrìs simpri sei pal cjalt che pal frêt. Intant o sin ancje campions dal mont, jo no ai fat tante fieste, ma soi content, àn zuiât a vonde ben, àn vût un biel cûl, e al è simpri biel bati i francês, che a'nd àn simpri di vê reson.
dissabte, de juliol 01, 2006
Int che fâs casin
Îr di sere mi veve vignût un biel nervôs, cun dute la int che passave sot dal barcon sunant il clacson e sberlant. Va ben un pôc però prime o dopo i si brusarà chel sunet no? Pò dut par une vitorie cuintri une scuadrute. Mah. Vuê par fortune al è un pôc mancul cjalt, al è un buerin biel. Martars speri di tornâ in Friûl a cjapâ un pôc di fresc, ancje se ca al è cjalt par dut. E no sai sarà parcè che soi za avilît di me parcè che tai ultins timps al va dut mâl, no voi indevant plui, ma la citât di estât mi samee cussì ...boh. Mi covanterès un pôc di fortune, che però no ai. O ai dulà che podares ancje fâ di mancul (un treno cu l'arie condizionade par dî). SFIGA GO AWAY PLEASE! Sperin ben di rivâ a mancul a gjoldi avost al mâr o dulà che o sarai
Subscriure's a: Missatges (Atom)


text:
Triest
Triest (par talian Trieste, par sloven Trst, par todesc Triest) e je une citât di 204.517 abitants, che e je just sul confin cun la Slovenie.
Al è il cjaflûc de Regjon Autonome Friûl-Vignesie Julie (regjon aministrative de Republiche Taliane) La storie di Triest e je complicade: o savìn par ciert che la citât e mandave i siei rapresentants al Parlament de Patrie dal Friûl, daspò, par difindisi des miris vignesians e fasè at di sotmission ai Asburc. La prime lenghe di Triest e fo chê furlane (estinte tal XIX secul) e fevelade da lis tredis fameis plui antighis de citât.
E fo liberade ai 3 di Novembar dal 1918 de Armade Reâl Taliane. E fo ocupade dai Todescs dal 1943 al 1945, dai Jugoslâfs par quarante dîs tal 1945 e dai Aleâts dal 1945 al 1954.
Galarie fotografiche[cambie | modifiche il codiç]
Leams esternis[cambie | modifiche il codiç]
- (todesc) Vuide ilustrade di Triest e de sô Riviere
- (talian) Vuide di Triest
- (talian) Vuide pratiche di Triest
- (talian) Benvignût a Triest


text:
Convergència i Unió (CiU), la formazion politiche di riferiment dal nazionalisim moderât, e reste il partît plui votât cul 30,68% des preferencis, ma e piert une vore di consens rispiet aes elezions stadis e e rive a puartâ in Parlament 50 deputâts cuintri dai 62 che e veve te legjislature stade. Artur Mas, president catalan in scjadince al veve domandât pal so partît un vôt maioritari par podê vuidâ la Catalogne su la strade de indipendence, invezit si ricjate cuntune presince parlamentâr plui debile. Daûr di cheste pierdite di teren a son plui elements: lis politichis di austeritât metudis in vore ta chescj agns, la conversion al indipendentisim dopo de manifestazion massive dai 11 di Setembar che e à lassât perplès tancj catalans e, in part, ancje i scandui jevâts fûr di pueste cuintri di lui intal plen de campagne eletorâl. Che la maiorance de popolazion catalane e sedi a pro de indipendence però si lu viôt a clâr dai risultâts di chei altris partîts indipendentiscj: Esquerra Republicana de Catalunya (ERC) e à dopleât i risultâts rispiet al 2010 e cul 13,68% des preferencis e puarte in Parlament 21 deputâts a front dai 10 di prime, intant che Iniciativa pe Catalunya – Verds – Esquerra Unida i Alternativa (ICV-EUiA) e à otignût pôc mancul dal 10% dai vôts e 13 deputâts, trê in plui de legjislature stade. La Candidatura d’Unitat Popular – Alternativa d’Esquerres (CUP), la çampe indipendentiste e anticapitaliste, e jentre pe prime volte in Parlament cul 3,48% des preferencis e 3 deputâts. Une altre fuarce indipendentiste che la volte stade e veve otignût 4 deputâts, o sei Solidaritat Catalana per la Independència (SI), cul so 1,28% e reste fûr dal Parlament. Rispiet ae volte stade però, in totâl, la presince a pro de indipendence e cres. Intal front spagnolist la situazion piês e je chê dai socialiscj (PSC) che a cjapin a pene il 14,43% dai vôts e a colin di 28 a 20 deputâts, fasintsi passâ denant tant che seconde fuarce di ERC e segnant il risultât piês de lôr storie. Miôr i va ai popolârs (PP) che si fermin però al 12,99% dai vôts e a mandin in Parlament 19 dai lôr, dome un in plui de volte stade. L’eletorât spagnolist al premie soredut il partît dai Ciutadans (C’s) che al cjape il 7,58% des preferencis e al passe di 3 a 9 elets. Cuasi doi tierçs dal Parlament catalan a son duncje intes mans di fuarcis a pro de indipendence, ma CiU no à otignût chê grande maiorance che e sperave par guviernâ di bessole. A front di chest risultât Artur Mas al à confermât il so impegn par un referendum su la indipendence dilunc vie de legjislature, ma al à ametût che par cjapâ cheste strade CiU no pues stâ di bessole domandant la poie, in Parlament o ancje intal Guvier, di une o plui fuarcis dal front indipendentist. Un compagn di viaç pussibil al è rapresentât di ERC che però, par cumò, e à miôr no sbelançâsi sigurant dome che e savarà jessi ae altece de volontât dai catalans. Chescj dîs a saran duncje fis di incuintris tra i rapresentants dai partîts par cjatâ fûr une soluzion ae domande che e rive de maiorance dai catalans: un guvier plurâl che al sedi plui atent aes cuistions sociâls e che al vuidi il paîs su la strade de indipendence.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
27/11/12
Paîs Catalans: doi tierçs dal Parlament pe indipendence
Convergència i Unió (CiU), la formazion politiche di riferiment dal nazionalisim moderât, e reste il partît plui votât cul 30,68% des preferencis, ma e piert une vore di consens rispiet aes elezions stadis e e rive a puartâ in Parlament 50 deputâts cuintri dai 62 che e veve te legjislature stade. Artur Mas, president catalan in scjadince al veve domandât pal so partît un vôt maioritari par podê vuidâ la Catalogne su la strade de indipendence, invezit si ricjate cuntune presince parlamentâr plui debile. Daûr di cheste pierdite di teren a son plui elements: lis politichis di austeritât metudis in vore ta chescj agns, la conversion al indipendentisim dopo de manifestazion massive dai 11 di Setembar che e à lassât perplès tancj catalans e, in part, ancje i scandui jevâts fûr di pueste cuintri di lui intal plen de campagne eletorâl. Che la maiorance de popolazion catalane e sedi a pro de indipendence però si lu viôt a clâr dai risultâts di chei altris partîts indipendentiscj: Esquerra Republicana de Catalunya (ERC) e à dopleât i risultâts rispiet al 2010 e cul 13,68% des preferencis e puarte in Parlament 21 deputâts a front dai 10 di prime, intant che Iniciativa pe Catalunya – Verds – Esquerra Unida i Alternativa (ICV-EUiA) e à otignût pôc mancul dal 10% dai vôts e 13 deputâts, trê in plui de legjislature stade. La Candidatura d’Unitat Popular – Alternativa d’Esquerres (CUP), la çampe indipendentiste e anticapitaliste, e jentre pe prime volte in Parlament cul 3,48% des preferencis e 3 deputâts. Une altre fuarce indipendentiste che la volte stade e veve otignût 4 deputâts, o sei Solidaritat Catalana per la Independència (SI), cul so 1,28% e reste fûr dal Parlament. Rispiet ae volte stade però, in totâl, la presince a pro de indipendence e cres. Intal front spagnolist la situazion piês e je chê dai socialiscj (PSC) che a cjapin a pene il 14,43% dai vôts e a colin di 28 a 20 deputâts, fasintsi passâ denant tant che seconde fuarce di ERC e segnant il risultât piês de lôr storie. Miôr i va ai popolârs (PP) che si fermin però al 12,99% dai vôts e a mandin in Parlament 19 dai lôr, dome un in plui de volte stade. L’eletorât spagnolist al premie soredut il partît dai Ciutadans (C’s) che al cjape il 7,58% des preferencis e al passe di 3 a 9 elets. Cuasi doi tierçs dal Parlament catalan a son duncje intes mans di fuarcis a pro de indipendence, ma CiU no à otignût chê grande maiorance che e sperave par guviernâ di bessole. A front di chest risultât Artur Mas al à confermât il so impegn par un referendum su la indipendence dilunc vie de legjislature, ma al à ametût che par cjapâ cheste strade CiU no pues stâ di bessole domandant la poie, in Parlament o ancje intal Guvier, di une o plui fuarcis dal front indipendentist. Un compagn di viaç pussibil al è rapresentât di ERC che però, par cumò, e à miôr no sbelançâsi sigurant dome che e savarà jessi ae altece de volontât dai catalans. Chescj dîs a saran duncje fis di incuintris tra i rapresentants dai partîts par cjatâ fûr une soluzion ae domande che e rive de maiorance dai catalans: un guvier plurâl che al sedi plui atent aes cuistions sociâls e che al vuidi il paîs su la strade de indipendence.


text:
Il
Consei Nazionâl Székely, une des organizazions di riferiment de
minorance ongjarese de Romanie, al à segnalât ae autoritât di
garanzie rumene une gnove leç statâl che in buine sostance e
proibìs l’ûs public di bandieris o stemis des comunitâts locâls.
Pai rapresentants de minorance la normative e va cuintri de
Costituzion rumene e de Cjarte europeane sul autoguvier locâl e, par
chest, a domandavin al garant di jevâ la cuistion denant de Cort
costituzionâl. La autoritât di garanzie rumene e à però mostrât
di jessi impegnade a difindi plui il stât che no i citadins dal
moment che e à refudât la domande fate indenant dal Consei Nazionâl
Székely cu la motivazion che il dirit ae autonomie al è simpri
subordenât al interès statâl e che il principi di riferiment in
câs come chescj al è chel de unitât dal stât.
Font:
EFA,
05/08/15


text:
Tornâ a
puartâ la situazion de lenghe catalane al centri de atenzion de int
e denunciâ i atacs simpri plui dûrs cuintri de lenghe proprie de
Catalogne che a rivin des istituzions spagnolis. A son chestis lis
resons che a son daûr de gnove campagne, batiade #RaonspelCatalà,
inviade de organizazion Plataforma per la Llengua. La iniziative e
larà indenant par trê mês e e invide ducj a regjistrâ dai piçui
videos dulà che a spieghin parcè che a vuelin vivi par catalan. I
videos a saran po metût sù sul canâl di YouTube de Plataforma e si
à ancje svilupât une aplicazion specifiche di Facebook par fâ rivâ
i videos ae organizazion e par condividiju cun ducj chei altris.
Font:
Generalitat de Catalunya, 30/11/12


text:
Anade ( XVIII ) n.11 Novembar 2015
Periodic-mensîl di informazion e culture sul cont de minorance celtiche
dai Ladins de Furlanie. Edizion par cure de associazion “Union Scritôrs Furlans”
Rome e insit tal volê butâ jù il Friûl
Intant la Catalugne nus mostre la strade de indipendence
Rome e insist tal so selerât progjet di volê butâ jù il Friûl. Martars 13 di Otubar la riforme dal “gnûf” Senât e je stade fate buine de bande di Palaç Madame. Il vôt finâl al à dât il vie cussì ai articui de riforme che introdusin il cussì clamât gnûf federalisim. Ma il colp di sene, par nô, al è jere za rivât denant trat dal acolziment de bande dal guvier di un ordin dal dì di Raffaele Ranucci (Pd) che al impegne l’esecutîf a presentâ in curt une riforme che e tai il numar des Regjons. Si trate, in conclusion, de presentazion di un emendament dal esecutîf su la contrastade norme transitorie che e certifiche, di fat, une intese interne dal Partît Democratic sun chest argoment. Une micje che e à inviât un vivarôs dibatiment in Friûl, dopo lis cjapadis di posizion dal ex sindic di Udin Sergjo Cecotti e dai autonomiscj e il dibatit su la progjetade creazion de macro-regjon dal “Trivenit”. Ducj sot Vignesie vadì! Une soluzion che e mandarès la nestre Regjon, ma soredut il Friûl Storic tal limbo. Une porcarie recuperade dai timps dal fassio: robatis di sgrisulâsi!
Ma no je finide culì cu la “porcade” dal gnûf Senat! Sintît ancje cheste! Intun comunicât Igor Gabrovec, conseîr regjonâl de Union Slovene nus vise che: “Za la precedent proiezion che e dave trê senatôrs inte gnove “Cjamare alte” dal Parlament di Rome a risultavin in maniere palês insuficients a garantî lis specificitâts linguistichis (furlans, todescs e slovens) dal Friûl-V.J. Ridusintju a doi, come che o stin leint tal test burît fûr in rivuart, al devente un dituart che nol po sei acetât par vie dal stes principi di autonomie e dignitât di une Regjon speciâl che e à dirits costituzionâi e comunitaris (europeans) ricognossûts aes minorancis linguistichis e nazionâls”.
Sun chest cont fasìn cualchi paragon une vore significatîf. Nus ven assegnat il stes numar di senatôrs dal Molise, che al à un tierç de nestre popolazion, e de Basilicate, che indi à mancul de mitât. Ma intant graziis al ricognossiment de sô particolaritât ento-linguistiche la Val d’Aoste e varà doi senatôrs cuntune popolazion che si ferme a 126 mil abitants, dibot tant che la citât di Udin, cun zontât Tavagnà e Reane. Mentri po il Trentin-Sud Tirôl cul so milion di abitants, aduncje mancul dai nestris, si puarte a cjase cuatri senatôrs, doi par ogni sengule Provincie autonome. Ancje in chest câs graziis al ricognossiment dal status di autonomie (e tratament) speciâl pe presince di minorancis linguistichis-nazionâl ricognossudis e tuteladis. Ma la president de Regjon Debora Serracchiani, oltri che vice-president dal Partît Democratic a livel nazionâl, dulà de ostie jerie lade a finîle intant che si stavis cumbinant chestis incualificabilis baronadis! O sin aromai convints che Renzi la stedi calcolant simpri di mancul... si ben che si sedi sfuarçade di fâlu rivâ fint a Buri!
A chest pont al è plui di cualchidun che al scomence a pensâ che lâ dilunc a fevelâ di autonomie pal Friûl al è deventât dal dut limitatîf, se no fintremai academic. Che al è rivât il moment di provâ a alçâ il tîr: bisugnarès scomençâ a resonâ sul concet di indipendence pe nestre tiere. Darest l’esempli sun cheste pussibile sielte nus rive drete de Catalugne, e dai risultât des resintis votazions che si son davueltis in chê Regjon-Nazion cumò leade inmò ae Spagne.
“O vin vinçût cun scuasit ducj cuintri e chest nus da une fuarce grandone e une grande legjitimitât par puartâ indenant il nestri progjet”, si è esprimût in chescj tiermins il president jessint catalan Artur Mas, denant di miârs di sostenidôrs a Barcelone. Intes votazions di domenie 27 di Setembar stât, juste apont, lis dôs listis indipendentistis, “Junts Pel Si” di Mas (62 segjos) e chê di Cup (10), a àn cuistât insiemit une maiorance assolude di 72 segjos sui 135 tal gnûf Parlament Catalan.
Mas, che al à trasformât lis votazions regjonâls anticipadis intune sorte di referendum su la indipendence, intun mûr cuintri mûr cun Madrid, al intint cumò inviâ la “disconession” de Catalugne de Spagne, cul obietîf di rivâ ae indipendence plene – cun dut che si è in presince di une dure oposizion de bande dal guvier centrâl – dentri il 2017. I 5,5 milions di eletôrs catalans si son mobilitâts al massim, coinvolts de persuasion de impuartance storiche di chestis ultimis votazions, lis plui impuartantis pe Spagne de fin dal franchisim in ca secont la stampe di Madrid e di Barcelone. La afluence ai segjos e je rivade al 77%, une cifare mai tocjade prime!
Furlans sveaitsi, ancje par nô la strade par diliberâsi di sotanance umiliant di Rome, di Vignesie e di Triest no po jessi che cheste. Di bessôi! Di bessôi! Di bessôi! (tarvos)
Ladins dal Friûl pag.2 – Novembar 2015
DAL TIMÂF A LA LIVENCE
Storiis e cuintristoriis tal Friûl dal dì di vuê
Il Friûl des aziendis che a funzionin
A livel di tindince, o sei fasint il confront tra il mês di Avost 2015 e il stes mês dal 2014, la calade de casse integrazion in Friûl e je stade significant. La variazion, in fats e je stade dal -28,95 par cent. A livel congjunturâl, invezit, la comparazion tra Avost 2015 e il mês denant, al viôt une incressite dal ûs dai sostegns sociâi dal 11,9 par cent, cuntune incressite impuartante de casse integrazion straordenarie, e un câl significant di chê ordenarie (-63 par cent).
Al è in indiç parziâl, chel de casse integrazion, sul cont dal stât di salût de economie, ma bastant a dî che se di riprese si fevele, dal stât di salût de economie, cheste riprese e sta coinvolzint in maniere inmò margjinâl la nestre regjon dulà che al reste evident un stât di soference di plusôrs impresis apartignints a diviers setôrs.
E nol è dite che jessint positîf il confront di tindince, chest al basti a sostignî che vuê lis cjossis a van miôr rispiet a za fa un an. Parcè che intant cetantis aziendis a àn ridusût i organics, mentri altris a àn esauride la pussibilitât di podê utilizâ i sostegns sociâi che, cu la legjislazion di prime e rivave a cinc agns, mentri vuê si ferme a un.
Ma vignìn ai dâts: tal mês di Avost 2015 chenti a son stadis autorizadis 1 milion 653 mil oris di casse integrazion, cuntun câl rispiet al stes mês dal 2014 dal -19,36 par cent. Lassant de bande la casse in deroghe, il câl al à interessat sedi la casse integrazion ordenarie (-53,73 par cent), che chê straordenarie (-18,76 par cent).
Dal scomençâ dal an al mês di Avost comprendût, l’ûs de casse integrazion al è calât dal -28,95 par cent rispiet al stes periodi Zenâr-Avost 2014, cun circje 4,5 milions di oris in mancul.
Introduzion, cheste che o vin fate, necessarie par podê sclarîsi miei lis ideis sul stât di salût de nestre economie, parcè dispès e jentre in bal la propagande e i numars ognidun po ju tire de sô bande cemût che plui i tornecont.
Cundut achel o podìn dî che alc di positîf finalmentri al scomence a movisi, e chescj segnâi nus rivin soredut des nestris aziendis plui di ecelence. Cjapìn par esempli la Eurotech di Damâr, che e à puartat une piçule aziende logade intune zone periferiche de Cjargne, a deventâ un grup globâl cun sedis in trê continents.
Nassude intant de crisi sul scomençâ dai agns ’90, in fats, Eurotech e sielzè un strade dal dut gnove, impegnantsi tal svilup e produzion di computers in miniature (embedded) a altis prestazions. Fint di subite, in prionte, i fondadôrs de aziende di Damâr a capirin che par cressi no si podeve restâ leâts nome al marcjât talian e a scomençarin cussì a internazionalizâsi in France, in Gran Bretagne, Usa, Japon, fasint deventâ il grup un fra i principâi atôrs dal marcjât. Vuê Eurotech, che e continue a mantignî il çurviel in Cjargne, e che dal 2005 e je cuotade in borse, o ofrìs une rieste di prodots che a van dai computers embedded par aplicazions speciâls, fint ae plateformis software par Internet of Things.
Ispiradôr e co-fondadôr di Eurotech al è Roberto Siagri, imprenditôr bon di cjalâ in muse la realtât e di pensâ al a vignî cence pôris di sorte. Cheste e je cence altri la plui interessante realtât imprenditoriâl de mont furlane, ancje parcè che e mostre che capacitât, inzegn e sgrimie a rivin a bati ogni ostacul, ogni tananai che la politiche e la burocrazie e cirin simpri di metiti cuintri.
Restant simpri in Cjargne, di Damâr a Tumieç une altre realtât produtive verementri interessante e je chê de Automotovive Lighting di Tumieç, che e prodûs fanalarie par machinis e e je cumò la plui impuartante realtât ocupazionâl dal teritori cui siei scuasit 800 adets. Po ben, propite la Automotive Lighting ae fin dal mês di Setembar stât e à anunziât la cjolte sù a vore, cun contrat definitîf, di cincuante adets. Une biele gnove dabon pe Cjargne daspò lis brutis gnovis dal “câs” CoopCa. A vuê a son inmò circje 180 i adets in Automotive che a lavorin cun contrats a tiermin, ma se lis cjossis a continuin a lâ indenant ben al è di sperâ che ancje par une buine part di chescj e puedi rivâ in curt la stabilizazion definitive. Dut câs l’impuartant al è che si trate soredut di zovins.
Lis cjossis a van ben ancje ae Danieli di Buri, che e continue a pontâ su la inovazion. Ultime novitât in rivuart al è l’acuardi di cheste aziende cun Alcoa pal alumini super-lizêr. Une leghe di alumini che e je il 40 par cent plui facil di lavorâ e il 30 par cent plui fuarte dal alumini che vuê al ven doprât inte industrie. Cheste tecnologjie di procès, clamade “Micromill”, e je stade juste apont l’ogjet di un acuardi in esclusive mondiâl tra Alcoa, vuê leader globâl inte tecnologjie, inzegnerie e fabricazion di metai lizêrs, e la nestre Danieli, leader inte furnidure di implants destinâts ae industrie pe metalurgjie.
Lis dôs societâts a àn sotscrit un acuardi pe vendite des furniduris Micromill e pe concession in licence de relative tecnologjie brevetade. Su la fonde di cheste intese, Alcoa e concêt a Danieli la esclusive pe vendite di ecuipagjaments Micromill, e insiemit a lavoraran par concedi in licence la tecnologjie di procès avanzade pe produzion di leghe di alumini a clients di dut il mont.
Pe Spa di Buri l’acuardi al à il valôr di un altri fondamentâl pas indenant pe incressite de societât, che si conferme aziende di avanguardie inte industrie dai implants pe metalurgjie, cuntune atenzion particolâr ai procès di efiet pai metai “diviers”.
Pes aziendis che vuê a funzionin in Friûl al merte segnalât ancje il Grup Pittini di Osôf. La aziende metalurgjiche furlane in fats e je daûr a cuistâ il stabiliment Galtarossa di Verone che al fâs part dal Grup Riva. Si trate di une açaiarie che e sta dant lavôr a 418 dipendents. Il stabiliment veronês al larà cussì a infuartî inmò di plui il Grup Pittini che za vuê, tra Friûl, Venit, Austrie e Slovenie al prodûs 2 milions di toneladis di açâr ad an e al da lavôr, intes sôs sîs aziendis, a circje mil e 200 personis, des cuâl circje 800 in fuarce tal grant stabiliment di Osôf.
In conclusion un Friûl che “al funzione” al esist inmò. Un Friûl salt e concret, al di fûr di ogni retoriche e degn de sô tradizion e chest nus puarte ae sperance che la lungje crisi che sin inmò daûr a traviersâ e puedi jessi ae fin superade. (renzo balzan)
Ladins dal Friûl pag.3 - Novembar 2015
CRONICHIS DI CHENTI
Cjargne: aghe svendude par un blanc e un neri
“Carniacque” e passarà sot il Cafc “Consorzi Acuedot Friûl Centrâl”
Tumieç – Tal numar di Otubar stât o vevin fevelât che in Cjargne “al stave tampiestant cence remission”: tribunâl, casermis, puestis, crisi Coopca, une rieste di bastonadis di cjoli il flât. Ma no je finide, magari cussì no, parcè che cumò e je rivade la volte de aghe, ricjece primarie di chest teritori, che e je daûr a jessi cedude, par un blanc e un neri, da Carniacque al gjestôr unic provinciâl Cafs “Consorzi Acuedot Friûl Centrâl”. Si trate, vadì, di un altri colp pesant pe montagne.
Al di là des impromission intant de campagne eletorâl pes votazions regjonâls la zonte Serracchiani si è rindude di front ae cession al Cafc dal servizi idric integrât de zone de Cjargne. E no po jessi acetade dal vice segretari dal maiôr partît di guvier la scuse che un tant si scugnive fâlu par leç, parcè cui che al ten in man lis brenis dal podê come la president e à il dovê di esercitâ dutis lis pressions dal câs par cambiâ normis e leçs che a van cuintri i interès de int. Viodût soredut la atenzion speciâl che e merte la montagne, cjapade come che e je intune situazion di crisi.
Naturalmentri la prime a jessi clamade in cause e je la “siore”, ancje parcè che si è tignude la deleghe di zonte pai problemis de mont. Une aree cheste za feride dal scandul CoopCa e penalizade di une riforme sanitarie che e met adun il Medi Friûl a Tumieç e Glemone, creant un pesant disvantaç pai abitants des zonis altis, che a riscjin di scugnî frontâ distancis e timps fûr dai limits par podê utilizâ al miei i servizis ospedalîrs e sanitaris. In presince a situazions di cheste sorte si cjatisi obleâts a meti in evidence che inte nestre Regjon i citadins che a loghin intes zonis di mont no stan gjoldint dai stes dirits di chei altri, co vuê plui che mai e semein bandonâts, e bastonâts, da un podê regjonâl dal cuâl no son a fat rapresentâts.
Sun chest cont o publichin une letare di Franceschin Barazzutti al sindic di Tumieç, Brollo, capo-file in Cjargne dai sindics yes man intai rivuarts de president Serracchiani. (mateu di prun)
Al à la code di paie il sindic di Tumieç, Brollo, dal moment che, prime mi indrece un invît – di me acetât – a incuintrâlu tal so ufici par un scambi di opinions sul servizi idric, ma po al burìs fûr un atac su la stampe, cun dut che i ves metût a disposizion une bondante documentazion sevi su lis direzions di centralizazion e speculativis su tâl servizi, negativis pe nestre montagne, sevi sui modei gjestionâi metûts in vore in maniere positive in altris regjons a statût speciâl.
Forsit, il sindic Brollo, sul drandran cumò di mode par cui che al à une funzion istituzionâl di “comant” al vûl sintîsi a dâ reson dal so interlocutôr, pene jessi definît un “civuiton”, nol à preseât che inte mê conversazion, cordiâl, e intes declarazions ae stampe jo o vebi esponût chês che a son lis mês convintis posizions che, sun chest cont, no coincidin cu lis sôs, su lis cuâl lui al met in presse il timbri vuê in voghe di “populistis”, ancje se realizadis in maniere positive tal Trentin a statût di autonomie speciâl come la nestre Regjon. Populiste ancje la Zonte dal Trentin inalore?
Posizions lis mês, za palesadis in passât e inmò di plui tal presint, che o soi de opinion che e sedi sbaliade la centralizazion de gjestion dal servizi idric intai teritoris di mont. Posizions confermadis dal faliment de esperience di “Carniacque”. A chest pont al è dabon grâf che da cheste esperience negative no si vueli imparâ nuie, anzit si vadi a centralizâ inmò di plui il servizi fintremai tal furlan Cafc, apaiâts di cualchi contentin in a vignî, mentri la Cjargne e piert, in zonte des aghis, ancje tribunâl, i servizis de pueste, Coopca, e vie dilunc cuntune Cjaurêt di sgrisulâ, ancje la aghe dal rubinet! Cheste e je la code di paie dal sindic Brollo. Ma lui al è apaiât! Biel che a paiâ e je la int.
Il sindic Brollo, invezit di scuindisi di frecuent daûr al “lu vûl la leç”, ricuardant che lis leçs no lis sculpìs Mosè su la mont dal Sinai ma i oms in maniere conforme a determinâts interès che no tegnin in nissun cont de montagne, al fasarès ben, viodude la sô vicinance ae presidente e assessore ai problemis de mont Serracchiani, a domandâ insiemit a chei altris sindics de Cjargne une legjislazion plui adate, e concrete, aes dibisugnis de montagne.
Nol è Barazzutti – che nol à tant podê – a “meti in cjative lûs i sindics” ma la continue discjadude de Cjargne e, tal câs di Tumieç”, il fat che no si viôt nissun lusôr almancul che si vebi di contentâsi cun cualchi baronade trionfalistiche sicu il lumin impiât in chel che al jere il tribunâl, costât di resint une barcje di bêçs par fâlu ristruturâ e adeguâ aes normis di leç.
Si domande Brollo, in relazion aes mês posizions di lui definidis populistis, a ce che mi sedi zovade “La esperience e l’impuartant passât di aministradôr public”. I rispuint che mi è servide a olsâ par jessi dal ordenari, a tignî la schene drete ancje di front a cui che al stave plui in alt di me. Par chest o soi stât rispietât e no doprât. E chest, in maniere divierse des masse schenis che si plein come vencjârs denant dai “maiorents” fint a deventâ i “gastalts sudizionôs” sul nestri teritori des lôr volontâts, invezit di fâ valê in alt la volontât di cui che al sta in bas.
Al sindic Brollo, cun dute la sclagne partence de sô aministrazion, i auguri di rivâ a fâ almancul un pôc di chel che al fasè za fa tancj agns il sindic di chê volte di Cjavaç Barazzutti. (Franceschin Barazzutti dal Coordinament dai Comitâts di difese teritoriâl de Mont Furlane”)
Ladins dal Friûl pag.4 – Novembar 2015
DOCUMENTS
Il destin indât di un Friûl che al devente Triveneto!
Sergjo Cecotti nus met in vuaite sul burlaç che al è daûr a plombânus
Ancje se la politiche di vuê e predicje il contrari, jo o resti fedêl aes vieris ideis. Prin: e je la istituzion politiche a jessi al servizi de sô comunitât e no il contrari. Secont: une istituzion di autoguvier e à sens dome se i citadins si ricognossin in jê e la vivin come comunitât di destin. Aduncje, a chei che mi domandin ce che o pensi di Triest Citât metropolitane o rispuint che dome i triestins a àn dirit di dî sì o no. Chest dirit par altri al compuarte il dovê di fâsi caric des conseguencis sun chei altris des propiis sieltis. E va dade, vadì, une soluzion al probleme dai slovens, tant che comunitât linguistiche teritoriâl che e à dirit a une dimension istituzionâl di autoguvier.
Plui in gjenerâl la Citât metropolitane di Triest e mudarès ecuilibris e nature dal Friûl Vignesie Julie, ecuilibris che a laressin ricostruîts su la fonde di un clâr “Pat storic” tra lis components de Regjon. Si disarà che chestis a son cjossis scontadis. E je vere.
Lassin ce che al è evident, e din une voglade a ce che si môf intai palaçs dal podê vêr. Achì lis cjossis, magari cussì no, si imberdein: mentri jo o soi favorevul a Triest Citât metropolitane, a pat che i triestins la vuelin e la Regjon e vegni tornade a ecuilibrâ, jo o soi contrari in maniere mastine al pensîr-scaltri che al partìs da une part dal Partît Democratic e si sta svilupant daûr e d’ascôs dal dibatiment su la Citât metropolitane. Cetancj dem a àn capît che Renzi al è determinât a “semplificâ” lis Regjons par incentrâ ogni podê e ogni risorse intes sôs mans. Lis Regjons a van ridusudis in numar, competencis e dotazion finanziarie. I maiorents dal Pd a san benon che a oponisi ai disens di Renzi nol è ni facil e ni igjenic par cui che al vebi ambizions politichis. Cussì si son rassegnâts al inevitabil: la anession dal Friûl Vignesie Julie al grant “Triveneto”. L’onorevul Rosato al fevele dal “Triveneto” come pussibil regjon speciâl. Che al sedi lât fûr dal vade ae improvise? Dal sigûr no, Ettore Rosato al è un dai çurviei plui lucits e profonts de politiche. La sô linie e je sì subordenade, se si vûl une vore subordenade, ma e je ispirade a un rigorôs realisim. Karl Popper al scrîf che la razionalitât, in politiche, e consist tal seondâ l’inevitabil. Rosato al è al è un razionalist poperian, e si è metût ae opare par favorî la inevitabil anession de nestre Regjon al Venit.
In ce cjosse consistie la “razionalitât”?
Il jessi il promotôr de anession i permet di gjestî i detais e aduncje di limitâ i dams. Cuâi dams? Almancul doi. Il prin al è il discredit che cu la propueste di anession al Venit al larà a finîle sul Pd. Par preparâ il colp, il nestri al bat sul claut de bufule che il grant Venit al sarès une regjon speciâl, anzit di plui, al gjoldarès de stesse autonomie che a àn cumò lis Provinciis di Trent e Bolzan/Bozen. Chel altri al è il dam grandon pe sô citât, Triest, che di capitâl di une “ricje” Regjon a statût speciâl si viodarès ridusude a une des tantis mediis citâts di une Regjon ordenarie. Podaressie une tâl medie citât mantignî un teatri stabil “regjonâl” o un ent liric? Cattinara no riscjaressial di jessi declassât a ospedâl di ret? Cetante part dal Pil citadin laressial in fum?
No son domandis di pôc cont. E in fats a son mês che a Triest, intai salots che a tirin adun la sorestanzie economiche, politiche e culturâl, si sta incagnint il dibatit. Un pôcs a pensin ae Citât metropolitane come istrument par podê conservâ, dentri dal grant Venit, un cualchi margjin di autonomie istituzionâl e influence politiche. Altris a son puartâts a volê bati stradis plui sofisticadis. L’onorevul Rosato al è l’om di ponte di cheste seconde scuele di pinsîr. A diference di altris, Rosato nol è gran ingjenui, e al sa ben che la Citât metropolitane disegnade dal centralist Delrio e je une scjatule plene dome di nuie. Rosato al à tal cjâf une soluzion cetant plui brilant, che al ten inmò segrete. Pecjât al sarès interessant cognossile tal detai, viodude la autorevolece dal politic.
La conclusion? Lassìnle al grant Popper che nus met in vuaite sul fat che, si ben che in teorie al sedi vêr che la razionalitât e consist dal favorî l’inevitabil, inte realtât storiche chest criteri dispès al falìs. Par une reson semplice: scuasit simpri nô o scometin sul inevitabil sbaliât. La realtât dal svilup storic e cjape simpri stradis diviersis di chês che a nô a semein inevitabilis. Un gragnel di savalon al va a finîle tra lis ruedis e al mande a marc e madone l’inevitabil sul cuâl al veve scometût il Podê. O crôt che i citadins di cheste Regjon a savaran jessi il gragnel che al ferme la inevitabil anession al grant Venit. (Sergjo Cecotti – za sindic di Udin e president de Regjon Friûl-Vignesie Julie – test tirât fûr dal “Messaggero Veneto” dai 25 di Setembar e voltât par cure de redazion)
Friûl : un popul, une tiere, une lenghe!
Ladins dal Friûl pag.5 – Novembar 2015
JOSEF MARCHET: I GRANCJ OMS DAL FRIÛL
Pieri Capretto (Pieri Zocul): umanist e inteletuâl rafinât
Al è stât un valent scritôr e un racueidôr di libris antîcs
Ben pôc si po regjistrâ ator ae vite di chest nestri valent umanist, di volte in volte, ae maniere toscane Capretto o trevisane Cavreto o par latin Haedus o inmò par furlan Zocul. Di divignince di Pordenon dulà che in fats al nassè tal 1427, e dulà che simpri alì al murì tal 1504: inte citât dal Noncel al à passâ i prins agns de sô vite e juste apont i ultins. Il grât e il gjenar de sô formazion umanistiche classiche, di alt livel inteletuâl, a fasin pensâ che al vebi davuelt studis in cualchi bon centri culturâl de Italie Disore, par vie che nol semee, gran, che lis scuelis locâls a vessin, inte prime mitât dal Cuatricent, cuistât une direzion didatiche corispuindint ae cualitât e ae largjace de sô dutrine.
Pieri Capretto al riprodûs, in cualchi misure, il model dal umanist enciclopedic, che inalgò al vignive incjarnât da Pico della Mirandola, da Leon Battista Alberti e di altris. Erudît di studis classics, scritôr di tratâts morâi e politics par latin e di viers in volgâr, tradutôr, comentatôr des Scrituris, compositôr di musiche sacre, maestri di pedagogjie, racueidôr di libris, al savè cuistâsi no dome une slargjade innomine come leterât, ma ancje la benvolence e la stime di om savint e concret. Juste par chestis resons al mertarès di no jessi lassât fûr de storie gjenerâl de leterature dal Cuatricent, tant che rapresentant de corint umanistiche-cristiane.
In ordin di timp, il prin lavôr dal Capretto che si à notizie e che, dut câs, al supon une cierte innomine bielzà cuistade dal autôr, e je la version (par venit trevisan cun prestits dal toscan) des “Costituzions” marquandianis, o sei dal codiç di leçs buridis fûr dal patriarcje Marquart di Randeck tal 1366, che, cun lizeris mendis, a rezerin la aministrazion de justizie inte Patrie fint ae colade di Vignesie. Lavôr realizât su richieste dal stampadôr Gheraert van der Leye (Gjerart di Flandrie). Cheste version e rapresente la prime opare tipografiche che e je comparide a Udin (1484).
Pôc daûr (1486) al jessè, par volgâr (furlan) l’Ufizi de Madone in forme poetiche: “Lo ofytio de la Madona per volgare composto per misser pre’ Piero del Zochol”. I salms a son voltâts in tierce rime, altris parts in metris diviers. La version par altri e je une vore libare. Al è un lavôr, al pâr di capî, fat in presse e une vore fadiôs, cun diviersis incoerencis, oltri che cun fai, in chest câs dal sigûr par colpe dal copiadôr.
Inmò dal an 1489, cuant che il Capretto al jere inmò vicjari sot la Glemine, a son trê cjants, o miei piçui poemis latins, di lui componûts par jessi cjantâts intes prucissions. Il prin in onôr di san Roc, il secont in onôr di san Tomâs e il tierç onôr di san Bastian. Dedicâts aes glesiis di Glemone, si trate dut câs di oparis di no grant valôr, dal sigûr no al nivel de innomine dal lôr autôr.
Ben diviersis, par valôr leterari, a son scuasit dutis lis oparis dal Capretto scritis daspò il 1490, cuant che al le a vivi a Pordenon. L’elenc che nus furnìs il Liruti, indi comprent un pocjis che no si rivin plui a cjatâ. La plui innomenade e che e ve il maiôr sucès, e puarte il titul di “Antieroticon, sive de amoris generibus, libre tres”, e al è un tratât metût jù in forme dialogade, stampât a Trevîs dal za vût iniment Gjerart di Flandrie tal 1492, e po inmò a Colonie (Gjermanie) dal Birkmann, tal 1518, cul titul “De contemnendis amoribus”. Al è un messet di mitologjie assetiche, dulà che la dutrine morâl, tirade fûr dai Sants Paris, si zove des citazions da Ciceron a Seneca e vie indenant.
Sul model dal “Cato maior” di Ciceron al è componût un altri tratât, titulât “De chistiani hominis senectute”. Mentri secont il model dal Petrarca a son stâts metûts jù i cinc libris clamâts “De miseria humana”. Di altris lavôrs impuartants no si è rivâts impen, magari cussì no, a cjatâ copie e testemoneance.
Nus reste invezit, e al semearès in autograf, un grues volum (dal 1493) che, sot il curiôs titul di “Diapsalma”, al cjape dentri une esposizion, intai sens alegorics, dai sengui viers dal intîr Salteri: opare slargjade e sapontade di un slargjât furniment di altis cognizions. Al murì, cemût che si à vût iniment denant trat, a Pordenon tal an 1504.
Tal so complès e par dute une rieste di resons, la opare di Pieri Capretto e supon in lui une volontât cussient di inviâ la culture furlane dal so timp viers lis corints umanistichis talianis. E ven acetade, vâl a dî, la totâl adesion a chel destin politic che la ocupazion dal Friûl de bande di Vignesie e veve aromai impreteribilmentri segnât pe nestre Patrie furlane. (Josef Marchet – test tirât fûr da “Friuli: uomini e tempi”, ridot e voltât par cure de redazion).
Ladins dal Friûl pag.6 – Novembar 2015
DAI FATS E DE CULTURE
DES TIERIS LADINIS
“Ladin!” – Anade XII – n.1 – Mai 2015
In rilêf la leterature ladine des Dolomitis Belumatis
Borca di Cjadovri (Bl) – Al è jessût za fa cualchi mês il n.1 (Anade XII) de riviste “Ladin!”, buride fûr come simpri par cure dal Istitût Ladin de la Dolomites, di Borca di Cjadovri. Un numar ancje chest une vore interessant, massime tal saç di viertidure, dedicât ae “Lenghe de poesie ladine des Dolomitis Belumatis”. Autôr de ricercje al è il professôr Adeodato Piazza Nicolai.
Piazza Nicolai al partìs di lontan, des primis rimis, des primis traduzion di bocons di oparis impuartantis che si son vudis tal Votcent. In chescj scrits si evidenziin doi aspiets: il prin al è il rapuart tra la lenghe uficiâl, il talian, e la lenghe locâl, dispès conflituâl. Il sisteme scolastic talian al à simpri fat ogni sfuarç par disvidrignî lis feveladis locâls. Il secont la fragmentazion des diviersis feveladis des valadis Belumatis. In efiets ogni paîs al à une sô varietât dialetâl ladine, particolâr seondât dal teritori di mont, che nol zove ni aes comunicazions e ai scambis comerciâi, ni a chei sociâi e culturâi. Il risultât al è une mancjance di une salde tradizion leterarie. Massime inte scriture des oparis a vegnin fûr chescj problemis, no jessint presints modei, vocabolaris, gramatichis e vie indenant.
Cundut achel lis cjossis a son mioradis cetant tal secul passât, tal Nûfcent, ancje come rispueste di resistence a une omologazion culturâl e linguistiche puartade indenant in maniere arogant dal fassisim tra lis dôs Vueris Grandis. Po, passade la balfuerie des vueris, la riscuvierte des lidrîs, de propie identitât, de propie lenghe mari, e à saborât lis personis plui sensibilis e culturalmentri preparadis a ripiâ il cjaveç dal scrivi in poesie e in prose inte propie lenghe mari. A pareli, ancje la riscuvierte, e il recupar, di une cussience ladine al è stât sapontât da cheste sorte di Vierte leterarie floride fra lis Dolomitis dal Cjadovri, massime a partî dai agns sessante/setante.
Cussì a scomencin a vignî fûr lis oparis dai poetis agordins Enzo Demattè, Loris Santomaso e Bepi De Colò, dai poetis di Ampezo Fiorenzo Pompanin, Ernesto Majoni Coleto e Marco Dibona Moro, dai poetis comeleans Adelchi Casanova Fuga, Pio Zandonella Necca e Lucio Eicher, dai poetis zoldans Graziano De Rocco, Anna Maria Pradel e Noris De Rocco, dai poetis cjadovrins Gemo Da Col, Italo de Candido Candon, Adeodato Piazza Nicolai e Piero De Ghetto.
Ce nus pandie cheste radiografie plui a fonts de poesie ladine des areis agordine, ampezane, zoldane e cjadovrine? Inte sô “Curte storie de lenghe e leterature ladine” il professôr Walter Belardi al scrîf, sul cont de produzion leterarie de Val Gardene, Val di Fasse e Val Badie: “Il tai plurilinguistic, daviert a cualsisei forme espressive che si puedi codificâ su la cjarte, al met (il lôr lavôr artistic) ae avanguardie dai moviments leteraris contemporanis in aree ladine. “Tras” (une lôr riviste leterarie) si propon come pont di riferiment par une dialetiche culturâl interne, davierte dut câs ancje viers il difûr”.
Cheste par altri e je une realtât che no coinvolç lis zonis des Dolomitis Belumatis. Plui che colaborazion culturâl e sintonie par “une dialetiche culturâl” e esist sun chest teritori une fragmentazion che e riflet inmò l’isolament storic vût iniment denant trat.
In conclusion no je inmò concepibil une riviste leterarie che e rivi a cjapâ adun lis oparis di autôr ampezans, cjadovrins, agordins e zoldans intune colaborazion editoriâl sinergjiche, di plui slargjât respîr. Forsit e vignarà realizade sot la direzion dal Istitût Culturâl de la Dolomites, con sedis e Borca e Selve di Cjadovri. Cundut achel la sfide e reste cemût cjatâ mieçs e compromès, parcè che chest progjet ambiziôs al puedi realizâsi. In fonts i poetis e i scritôrs no mancjin, cemût che juste apont o podìn cjatâ, e lei, inte riviste “Ladin!” che o sin daûr a recensî.
Di segnalâ come interessant al è ancje il saç che al ven daûr, di Mario Ferruccio Belli, dedicât a “Il cûr di Ampezo dal Tirôl pes comunitâts daprûf dal Cjadovri”. Notis tiradis fûr dal Archivi comunâl di Cortina. L’autôr nus conte che, si ben tra Ampezo e Borca al esistès un confin (dal 1866 chel tra Italie e Tirôl austriac, e prime chel tra Vignesie e i dominis di Cjase d’Austrie. Ma al è ancje biel ricuardâ che sevi Ampezo che almancul une part dal Cjadovri a àn fat part dai dominis dal Patriarcjât di Aquilee), tra lis comunitâts, tra la int vadì, e je simpri esistude colaborazion e jutori intai moments intrigôs de dibisugne. No mancjave, e jere vere, massime de bande dai talians, la propagande nazionaliste e iredentiste, ma no je mai rivade a cjapâ pît. Cussì dal archivi di Ampezo Mario Ferruccio Belli al è rivât a tirâ fûr dute une rieste di vieris documents che a dan testemoneance di chestis colaborazions.
Tra chestis colaborazions al è curiôs il fat che, tal 1869, a sostituî une maestre (probabilmentri malade) des Scuelis popolârs di Ampezo e sedi stade clamade la siore maestre Mariane De Mattia di Borca. Il decret, al sclarìs Belli, al è impuartant parcè che, in plene stagjon di contrascj politics, si clame une maestre, cjatantle no intes valadis trentinis, cemût che e jere usance, ma ben invezit in Cjadovri, o sei oltri la frontiere taliane.
La riviste si complete cun articui di culture locâl, la publicazion di tescj di poesiis, contis e teatri e cul spazi come simpri risiervât aes recensions. Il coordenadôr de redazion, oltri che diretôr responsabil al è Ernesto Majoni Coleto, che naturalmentri al rêç la incarghe ancje di diretôr dal Istitût Culturâl Ladin de la Dolomites. (edelweiß)
,Ladins dal Friûl pag.7 - Novembar 2015
INTAI PRÂTS DE CULTURE FURLANE
Une ricercje su “I lûcs de tradizion in Friûl”
Intun libri a son contadis lis tradizions vieris e plui resintis de Furlanie
Udin – Il mês di Avrîl stât de stamparie Lithostampa di Pasian di Prât al è vignût fûr il volum “I luoghi della tradizione i Friuli”, curât di Stiefin Morandini e penç 278 pagjinis. Si trate in efiets di une racolte di saçs su lis plusôrs tradizions de nestre tiere che à an come autôrs Mareno Baccichet (“Loga il teritori furlan. La citât slargjade sul teritori ise bielzà tradizion?”; Moreno De Toni (“I lûcs de vite e de socialitât. Paîs e placis, latariis, mulins e ostariis, fontanis e lavadôrs, prats e trois”); Sabrina Tonutti (“Il Friûl dai cantîrs”); Tatiana Azzola (“Il Friûl coltivât”); Marta Pascolini (Intai spazis de mont. La malghe, un lûc di tradizion de mont furlane”); Claudio Lorenzini (“Intai lûcs dal bosc: il lavôr e la tradizion in Friûl”); Maria Teresa Corso (“In mar e in palùo: i lûcs de pescje a Maran”); Roberto Frisano (“De ostarie al auditorium: i lûcs de musiche corâl di ispirazion popolâr”); Annalisa Bonfiglioli (“De cusine popolâr ae ristorazion. Tradizion e inovazion”. Da pît po si cjate une lungje rieste di aponts visuâi, di fotografiis vadì, a colôrs, su lis diviers tradizions de Furlanie di îr e di vuê par cure di Stiefin Morandini.
Inte introduzion dal libri Donatella Cozzi nus palese che: “Tradizion e memorie a son unidis dai fii dal timp. Al è il timp de trasmission di une gjenerazion a chê altre, il timp dal tornâ a apropriâsi e dal tornâ a inventâsi, il timp dal ûs des cjossis vieris e gnovis. Il timp, inmò, de storie dal patrimoni, che al permet di “considerâ il leam tra passât e a vignî in maniere dinamiche, di pensâlu in tiermins di un procès segnât des cjadincis propiis: a voltis lentis, a voltis plui inviadis, e no come riferiment a un tesaur di ogjets definîts une volte par dutis. Lis roturis improvisis o graduâls dai rapuarts cul passât e cul a vignî, a son ducj moments che a viodin la invenzion di poetichis patrimoniâls dispès ineditis inte lôr definizion, lis lôr sieltis e lis lôr esigjencis”. (Poulot - 2006, pp.149).
Simpri intes pagjinis de introduzion il curadôr de opare, Stiefin Morandini, inte sô note “Oltri il folclôr in Friûl”, al sotlinie che: “O cjapi a prestit pal titul dal gno contribût chel di un libri di antropologjie a mi cjâr e curât di Pietro Clemente, juste apont: “Oltre il folklore”. L’intent che al guidave Clemente al jere chel di deliniâ une storie dai studis di etnologjie fint ae vignude de antropologjie e daûr di chest intindiment mi movarai ancje jo intes pagjinis che a vignaran daûr, ma in particolâr o cirarai di individuâ une vie dute furlane, par specializazion e risultacis, rispiet al dibatiment nazionâl. O declari fint cumò che e sarà une storie a trats pôc ortodosse, e chest parcè che tal fâsi si è zovade di contribûts che a divignivin di diviersis centis specialistichis, de ricercje academiche, ma naturalmentri ancje da ‛cjaladis dal di fûr’ che intai agns a àn scrutinât, puartât indenant ricercjis, metût jù contribûts che a inluminin la complessitât de nestre regjon. Chest al è il spirt che al à guidât la realizazion di chest volum”.
Tra i saçs publicâts nus plâs vê iniment chel di Moreno De Toni (“Paîs e placis, latariis, mulins e ostariis, fontanis e lavadôrs, prâts e trois”), tal passaç che al trate dai “Paîs” furlans: “Dî paîs, par furlan, al significhe riclamâ une cuantitât di emozions e di imagjinis che di bessolis a dan cont de diviersitât e de pluralitât di chest ‘lûc’: in Friûl a ’nd è paîs-frazion une vore piçui, cun cuarante paisans (Cjaulis di Paulâr), paîs-confin (Tamau), paîs-citadinis ben plui grancj (Tresesin), paîs alpins in cuote (Paulâr, Lauc, Sauris, For di Voltri) e sul font val (Denemonç), inte pedemontane di Pordenon o di Glemone (Andreis, Manià, Frisanc, Clausêt), in planure dilunc lis risultivis (San Zorç di Noiâr), dongje un lât (come Cjavaç), metûts su la lagune (Maran) o pûr poiâts suntune dolce culine, cemût che dispès al sucêt di viodi cuant che si va viers i cuei di soreli jevât, tra Cormons e Cividât. A ’nd è paîs bandonâts in spiete di gnûfs abitants, che biel planc e scuasit in maniere no spietade intai ultins agns a tornin a popolâsi. Paîs logâts di cualchi forest che al puarte gnove linfe a dinamichis demografichis e relazionâls aromai strachis (Dordole, parsore Mueç) e paîs che a tornin a popolâsi di Istât cu la vignude dai emigrants e dai amants de nature (Dalès, frazion di Trasâgas) o a traviers origjinâi progjets artistics e culturâi (Topolò inte Slavie Furlane). A ’nd è paîs dulà che si va aromai dome a durmî (Tierç, frazion di Tumieç) che za fa vincj agns a jerin fis di int e cumò dome di machinis che a tornin la sere, mentri lis personis a son dispès sieradis in cjase, denant de television o dal PC”.
Al merte in fin dite che la publicazion e je podude vignî fûr graziis ai sostegns economics de Provincie di Udin e de Fondazion de Casse di Sparagn, oltri che cul patrocini dal Ent Friûl tal Mont.
(von zercläre)
_______________________________________________________________________________________________________________________________________________
Naldini a Versuta al à presentât i libris di Pasolini
Versute di Cjasarse – Sabide stade, 10 di Otubar, a Versute di Cjasarse inte viere glesie di S. Antoni, Nico Naldini al à presentât la ristampe, par cure dal editôr Guanda, di trê volums pasolinians: “Un paîs di temporâi e primulis”, “Romans” e “Poesiis sieltis”. Si trate di trê volums che aromai a son dificii di rivâ a cjantâ, che a contribuissin no pôc, soredut i prins doi, publicâts pe prime volte tal 1993 e 1994, a puartâ la atenzion dai letôrs e studiôs su la stagjon furlane di Pasolini. Doi volums, par cure di Nico Nadini (cusin di Pasolini), che a cjapin dentri, rispetivementri, scrits in prose metûts jù tra il 1945 e il 1951, e un insiemit di prosis di un romanç lassât inedit dal autôr. Il tierç impen e je une antologjie di poesiis, curade inmò di Nico Naldini e Francesc Zambon, che indi firme purpûr la jentrade critiche. Naldini al à volût che l’incuintri si davuelzès propite in chest lûc parcè che intai agns de vuere, e in chei subite daspò, Pasolini al amave cjatâsi in cheste glesie dal Cuatricent cui amîs e i siei zovins arlêfs.
Ancje la date sielzude e à dai riferiments significants. In fats inte gnot dal prin di Novembar dal 1975, za fa cuarante agns, alì dal Lido di Ostia al vignive sassinât Pasolini, intun mût che al scuint inmò dai aspiets che no stâts dal dut sclarîts. In chê gnot, al disè cun rabie e dolôr Alberto Moravia tal so discors di cumiât al amì, “... al fo copât un grant poete, come che indi nassin une vore di râr intun secul. (red.)
Ladins dal Friûl pag.8 – Novembar 2015
SCRITÔRS E LIBRIS IN MARILENGHE
Bepi Agostinis nus conte la “Storie de Art in Friûl”
L’autôr: o ai volût fâ un regâl ae mê int, al popul furlan
Al è vignût fûr za fa cualchi mês un libri verementri interessant, “Storie de art in Friûl – de preistorie fin ae metât dal ’900”, realizât cun cetante passion di Bepi Agostinis. L’autôr par cheste sô fadie di no pôc cont si è zovât de consulence artistiche di un espert di gale dal setôr come bons. Zuan Carli Menis, mentri pe consulence linguistiche al à podût fâ cont su Fausto Zof. In fats in viertidure dal volum, penç 455 pagjinis, Bepi al sotlinie che: “O dedichi chest lavôr a ducj i studiôs de Art Furlane, che mi àn dât la pussibilitât di podê sgarfâ tai lôr libris, par podê meti adun chest lavôr”.
Pieri Fontanin, president de Provincie di Udin, ent che al à sostignût in maniere impuartant la publicazion di cheste opare, inte sô jentrade nus pant che: “Bepi Agostinis al regale al Friûl une gnove perle. L’amôr pe sô tiere, la sô lenghe, la sô storie lu à puartât a cognossi une vore ben ancje la sô art. Un lavôr che Bepi al à davuelt cun precision e impegn par promovi ad in plen lis nestris lidrîs. E nas cussì “Storie de art in Friûl”, une publicazion a caratar divulgatîf che e ufrìs un panorame significant sul grant patrimoni artistic dal Friûl cun tescj e descrizions scrits ducj in marilenghe, la lenghe dal so e dal nestri cûr. Chest al è il valôr in plui di cheste ricercje: un lavôr di studi inedit su la art proponût par furlan, a conferme des tantis potenzialitâts di cheste lenghe come codiç comunicatîf di doprâ in cetantis centis, no dome inte vite di ogni dì. E la impostazion sielte di Bepi no podeve jessi che cheste. Agostinis al è un interprete sensibil de culture e de lenghe furlane: la volontât di valorizâ chestis competencis identitariis impuartantis e à vuidât la sô ativitât professionâl tal contest dal teatri e in cualchi radio locâl e vuê e je ae fonde dal so impegn pe divulgazion des oparis leterariis dai nestris autôrs”.
Mentri l’espert de materie, bons Zuan Carli Menis, al à vût mût di sclarî cemût: “... che chest libri di Bepi Agostinis al sedi un fat impuartant pe leterature furlane parcè che, a traviers la lenghe native, si vicinisi diretementri al gjeni artistic che al è il spieli de anime di un popul! Baste lei i doi libruts scrits par furlan di Pieri Piçul, ven a stâi bons. Pieri Londar, che al à butât jù “lis lezionutis de art furlane inte lenghe furlane parcè che la marilenghe e finìs di incolorî chel mont che il frut al à scomençât a tirâ sù cjucjant il lat di sô mari” (P. Piçul, - “Ristret de storie de art furlane”, Udin, 1973). Duncje fâ la storie de art di un popul cu la sô stesse lenghe al è come contâ lis vicendis plui intimis che a movin il cûr de int”.
Cussì Bepi Agostinis al cjape pe man il letôr e lu vuide de preistorie al 1950 ae scuvierte des bielecis dal Friûl. Storie cognossude ai plui, bielzà lete e studiade, come chê des testemoneancis romanis di Aquilee o de architeture e dai monuments langobarts di Cividât; ma ancje storie di nicje, come chê dai taiepiere di Vît di Âs e Manià che a àn dât vite a rosons e portâi unics sedi chenti che venti ator in Europe. O come la storie dai mestris intaiadôrs Tumiecins che tal 1400 no vevin parêi di ca e di là des Alps. Un viaç tal viaç parcè che des intes diviersis etis si passe ai diviers lûcs che a testemoniin il miei de art furlane.
Ve inalore il domo di Glemone, la massime rapresentazion dal gotic in Furlanie, scomençât tal 1190, il domo di Vençon e la plêf di San Pieri parsore Zui. A son propite lis glesiis e po intun secont moment i palaçs de siorie a fâ tornâ fûr la preseositât dai nestris artiscj plui brâfs, da Zuan Francesc di Tumieç al Quaglio, da Odorì di Pordenon al Tiepolo e a Nicolau Grassi.
Une publicazion che e fâs dai numars la sô fuarce: 455 pagjinis ilustradis da 130 fotografiis a colôrs, 112 libris consultâts e metûts dentri inte bibliografie. “No je la sempliç traduzion par furlan di une enciclopedie – al displee l’autôr -, ma un lavôr sientific che al vûl palesâ la anime de culture artistiche dal nestri teritori”.
In conclusion o podìn dî che chest al è un libri par ducj, pal popul, pe int plui sclete, ma ancje pai docents che a insegnin il furlan intes scuelis, par coinvolzi i students e fâur cussì cognossi lis tantis oparis che o vin in Friûl e che masse di lôr inmò cognossin gran. Inmò, un volum ancje insiorât di un glossari par displeâ i tiermins tecnics, voltâts par furlan, che naturalmentri pôcs di lôr a cognossin.
O sierìn cu la citazion des peraulis dopradis inte jentrade di Lionello D’Agostini, president de Fondazion Crup che e à sostignût economichementri la publicazion: “O pandin il nestri preseament par cheste opare che, jemplant un vueit rilevant, nus da la pussibilitât di gjoldi fint insom e in mût diret, cence nissune mediazion artefate, di une part no secondarie de nestre storie milenarie, cul auguri che la passion e i tancj sacrificis dal autôr a sedin almancul in part ripaiâts dal bon acet e di une largje circolazion dal libri”.
___________________________________________________________________________________________________________
La schede: B. Agostinis, "Storie de art in Friûl - de preistorie fin ae metât dal '900", Ed. Stamparie Lithostampa, Pasian di Prât 2015, pp.455 .
“Ladins dal Friûl” Diretôr responsabil : Renzo Balzan - Reg. Tribunâl di Tumieç n. 123 dai 09.03.98
Redazion : 33028 Tierç di Tumieç - V. Dandolo16 / tel. 0433/43696 / e-mail : ladinsdalfriul@gmail.com
F.I.P. (fotocopiât in propi) a Tierç di Tumieç (Ud) V. Dandolo 12 pes Edizions “Union Scritôrs Furlans”.
La publicazion e ven spedide es Bibliotechis dal Friûl, es Istituzions Culturâls Ladinis des provinciis di Bolsan, Trent e Belun, e a ducj chei che a mandin la lôr libare contribuzion doprant il C.C. bancjari nr.19162 dal “Banco di Brescia” (Filiâl di Tumieç) - codiç IBAN: IT50H 03500 64320 0000000 19162
Chest gjornâl inte sô version online si lu cjate tal sît : http://ladinsdalfriul.blogspot.it
Publicât cul sostegn de Provincie di Udin – L.R.24/2006 art.26


text:
UE: apel ai stâts che no àn ratificât la Convenzion cuadri pes minorancis
Un grup di 84 organizazions no governativis che si son dadis dongje al Grup internazionâl pai dirits des minorancis a àn indreçât un apel par ratificâ la Convenzion cuadri pe protezion des minorancis nazionâls ai vot stâts dal Consei de Europe che ancjemò no lu àn fat. Il document al sburte i stâts a garantî i dirits linguistics des comunitâts nazionâls minorizadis che a vivin tal lôr teritori, ma par jentrâ in vore al covente che i guviers di chescj stâts lu firmin e po lu ratifichin. Dai 47 stâts dal Consei de Europe a son 4 chei che a àn dome firmât la Convenzion, ven a dî Belgjiche, Grecie, Islande e Lussemburc, e 4 chei che no le àn ni firmade, ni ratificade, o sei Andorra, France, Monaco e Turchie. E je une situazion che e preocupe no pôc – a scrivin tal lôr apel chestis organizazions – par vie che diviersis comunitâts minoritariis impuartantis che a vivin ta chescj paîs a son lassadis fûr dai mecanisims di protezion previodûts de Convenzion. La situazion piês si le cjate intal stât francês, ta chel grêc e tal chel turc.
Font: L’Express, 10/10/08


text:
"Lis primis celebrazions dal 3 di Avrîl lis à tacadis pre Checo tai prins agns Setante. No vin mai vude grande fole, ma si leve jù a Aquilee contents come paschis a celebrâ, a ricuardâ, a ringraziâ, a domandâ. A domandâ di cjapâ in man almancul par une volte il nestri distin, di tornâ a cjerçâ tune maniere gnove e nestre la libertât vude e pierdude secui indaûr. Une libertât regalade e je simpri a riscjo. Une libertât no sudade si le piert cence inacuarzisi. Soredut al è facil confondi la libertât cu la mancjance di sclavitût. Cuant che un popul nol comande te sô tiere nol è libar, cuant che un popul nol pues studiâ te sô lenghe nol è libar, cuant che un popul no pues decidi dal so distin nol è libar, cuant che un popul sotan no si inecuarç di jessi sotan parcè che lu an incjocât o indurmidît o scanât, nol è libar..."
(Antoni Beline)


text:
- Dulà isal stât cjatât? Al è stât cjatât sot dal tumul di tiere clamât “tumbare” a Merêt di Tombe.
- Cuant isal stât cjatât? Al è stât cjatât Martars ai 22 di Lui dal 2008. Il sgjâf al al fo tacât intal 2006.
- Parcè sêso lâts a sgjavâ li? I archeolics a son lâts a sgjavâ li parcè che e jere une montagnute che e sameave une tumbare.
- Trop sêso stâts a sgjavâ? Cheste Istât a son stâts 3 setemanis.
- Cemût isal stât cjatât? Viers il centri i archeolics a àn notât une diference inte consistence dal teren; cussì a son lâts plui in profonditât, tirant fûr une fuesse che e sprofondave par diviers centimetris. Rivâts a cirche 80 cm sot, ve ca la scuvierte: planc planc a àn tacât a vignî fûr i rescj di un scheletri.
- Cun ce âstu sgjavât? Prin di dut cun pale e picon, po dopo, individuât Rovul, cun calme doprant cjaçutis e pineluts.
- Cemût jerie la sô tombe? Trop jerie lungje? Parsore de sepulture vere e proprie al jere un côl fat di claps; parsore ancjemò a jerin strâts di tiere, savalon e argjilis, rivant a une altece di cirche 6 metris par un diametri di 25.
- Cemût isal muart? Si pense che Rovul al sedi muart di cualchi malatie, stant che al jere zovin.
- Jerial om o femine? Cemût si fasie a capî? Al jere un om. Chest si pues capîlu dai vues, soredut di chei dal bacin.
- Jerial un frut? Al jere un zovin tra i 17 e i 18 agns.
Doprait i cursôrs in alt a çampe te cjartute o fracait chi par viodi la mape plui in grant
O speri che cussì us vadi ben, se al è altri alc domandâimi! =)


text:
La liste siet vot (..libris)5 coments Publicât da il crot il martedì, agosto 18, 2009
A son tantis manieris par indicâ des cuantitâts a voli. Une disine, une dozine, une cincuine, un pâr di lôr, un trê cuatri...
Une di chestis manieris che o ai notade une vore doprade, almancul des mês bandis, al è il mût di dî siet vot.
Disi un siet vot a vûl dî indicâ un numar plui grant di cinc e plui piçul di dîs. Une cuantitât avonde grande ma no masse grande. Un tant just.
Stiçât di une liste di dîs robis di fâ cjatade là dal Brâf Furlan o ai pensât di proponi lis listis siet vot.
La liste siet vot mi plâs plui di un decalic parcè che no si scugne meti dentri par fuarce dîs robis, po dopo l'ordin nol conte, nol è che il cinc al valedi plui dal sîs!
Par fâ viodi cemût che al funzione o tachi cu la mê liste dai miôr siet vot libris (furlans) di puartâsi sot dal ombrelon.
1. Donald dal Tiliment di Stiefin Morat ven a stâi il furlan caraibic dai trastolons, al è dificil tacâlu, jo o ai scugnût fâlu plui voltis, ma une volte partîts no si à plui voie di molâ il libri: straordenari
2. Niari di Fulvio Reddkaa Romanin, dal furlan caraibic a chel di Fors di Voltri, il libri al sarà mancul ambiziôs di altris ma si gjolt un grum. Mi domandi ce chê si sarâ fumât l'autôr par impensâsi une storie cussì. Cui che al si stufe dal furlan tal libri al cjate ancje une conte horror par talian: pengjo pulp
3. Gilez di Franco Marchetta su chest o scugnarai tornarai parsore parcè che lu ai let di pôc e o ai tantis robis di contâ: bielissim
4. La maree nere e altris contis di Checo Tam cuant che lu vevi let mi jere tant plasût: dark furlan
5. La Gjandusse di Sandri di Sualt, un zâl di investigazion intun librut di un biel pôcs di agns indaûr, se o vês voie di leilu no sai propit cemût che o fasarès a cjatâlu, forsit si à di provâ in cualchi biblioteche. Nol è un capolavôr de leterature mondiâl ma l'autôr al jere une vore indenant pai siei timps: vierzi trois
6. Il cjâf dai furlans di Franc Fari un biel saç plen di pensîrs stimolantis, l'ideâl par fâ biele figure in splaze: sticeboris
7. Manuâl critic dal ort di Stefano Montello al è il libri che o stoi realmentri leint sot dal ombrelon intant che la femine è je rivade al tierç di Stieg Larsson: une vore biel
O spieti conseis pe liste dai siet vot libris che o ai dismenteât di puartâ sot dal ombrelon.


text:
Lets in Ostarie:
SCÛR DI LUNE
di Checo Tam
CE LIBRI ISAL?
Un librut - di chei picinins che o vin za vût fevelât - de golaine de Kappa vu La Comugne, fat dut di contis e scrit di Checo tam tal 2008, cun 115 pagjinis, e cuasit une cuarantine di contis.
MA CUI ISAL L'AUTÔR?
Checo al è il famei de cheste Ostarie, prin di dut, e il plui grant, par cuantitât, costance e cualitât, fornidôr di contis di Contecurte. 'nt cjatais une sglavinade, te pagjine dai contecurtârs
, cuasi simpri curtissimis, cuasi simpri cun venaduris fantasientifichis e sureâl. Cun di pluie al è la vôs fisse dal ostîr intai events dulà che al è di lei par furlan. No content, al è il cjantant - Francis - dai Francis and the phantoms
, autôr di altris libris, sunadôr di sax, e di agnorums, vôs dal program radiofonic Indigo
, su radio onde furlane, al sabide di sere aes 9 sot sere.
MA CE ISAL DENTRI, DI PRECÎS?
Contis! Une vore di contis, cualchidune che no jemple une pagjine, cualchidune dôs o tre. A àn in tantis un leam cu la fantasience, soredut chê dai B-movie merecans, ma di spes la fantasience e je dome un pretest par contâ dai paîs di chenti, a tacâ di Pavie di Udin, o de int furlane e dal Friûl, cun ricuarts che a van indaûr tal timp restant precîs e inmagants. In tal contâ no si tire indaûr la man in fat di origjinalitât, difat, si cjate dispes il naradôr che si rivolç dret al letôr, si cjata AE tal puest de e, si cjate siums, musiche, ma ancje contis gjenuinis e poetichis, dongje di sei cuasi poesiis o cjançons. Insome... al è une vore dificil definîlu, pe sô trasversalitât.
MA A CUI I PUEDIAL PLASÊ?
A chei che son stufs di contis normâls e a àn gust di misturâ gjenars leteraris e di fâlu in struc. A chei che no abadin tant al scrivi in maniere didatiche, ma lu sorpassin a man drete, cu la fantasie. A ducj chei che a àn voie di provâ a lei cualchi conte di Checo achì su la ostarie e la cjatin biele, di vê voie di leint une altre. E a chei che ur plâs lei robis stranis, dulà che Selvucis al è tant che un Univiers, e contrari.
E SE O AI VOIE DI CJOILU?
Intes seradis de ostarie, inte cariole dal ostîr, a varessis di cjatâlu, o si no li di Onde Furlane
, in via Volturno, baste sunâ il campanel e fâ lis scjalis cun 10euro, o si no in cualchi librerie di Udin, o sul sito de kappa vu
, su ibs
, o insome, sgarfant tal web si cjate
.


text:
*Titul ispîrât di une pagjine dal libri di Carlo Sgorlon "La Conchiglia di Anataj"
lunedì 15 settembre 2014
Il pês di gjenerazions e gjenerazions di emigrants sul gno destin che no mi permet di jessi diviers
*Titul ispîrât di une pagjine dal libri di Carlo Sgorlon "La Conchiglia di Anataj"
6 coments:
-
-
Nelo, mi soi inacuart di vê clicât su Biele cence scrivi nissun coment. A mi à plasût un grum, a mi ven di dî che in bande il rincjin e la valîs colorade a nol è cambiât nuie. O ài ancje jo une fie ch'a lavore in Svuizare, ma mi ven di dî "par furtune". Bepi
- 16/09/14, 13:37
-
-
Nelo, o stoi lejint le to conte,e ogni tant o alci i voi intal curtil indula che i miei nevodutz a giuin contentz,e un brivid mi cor pa schene,cuissa doman,la to conte à fat centri sui dis ca corin,sperin ben.Che Diu salvi ducj, ancje la regine se alè il cas. Lussian.
- 17/09/14, 11:51
-
-
Nelo, Lussian a mi ven di pensâ che al sarès une vore miôr se i nestris fiis a fossin bogns di meti sù di bessôi il lôr divignì. A varessin ducj i imprescj che noaltris a no vevin. A pensâ ben chel rincjin e che valîs colorade a no mi displasin plui di tant; dute esperience al varès dit gno nono che al veve lavorât a la TransSiberiane e po dopo a la Alfa Romeo di Milan, prin di tornâ a seâ stran tai palûts. La vite a no je dome gjoldi e noaltris a lu savin ben. A ju vino usâts mâl? Bepi
- 17/09/14, 20:50
- nelodifeagne_51 ha detto...
-
Bepi, o soi dacuardi cun te cuant che tu scrivis che al sarès une vore miôr se i nestris fiis a fossin bogns di meti sù di bessôi il lôr divignì, come che je ancje vere che lôr e an plui imprescj di chei che a vevin no. Vere ancje che se a partissin e je dute esperience. Ma purtrop e je ancje vere che il lavôr al devente simpri plui râr. No o ben o mâl lu citavin. Cumò invezit e son in pôcs che lu cjatin. Al somee che lin intun mont là che lis machinis e cjaparan dal dut il puest di no oms. Forsit al à reson Lussian cuant che al scrîf che Diu salvi ducj.
- 18/09/14, 20:32
-
-
A pensâ ben, lis machinis a stan puartant lavôr in pais come Indie e Cine che prime a murivin di fan. In Ocident invezit o scugnìn frenâ par no fâ cressi ancjemò di plui il salt cui pais puars. Cul computer a son nassudis impresis come Apple, Microsoft, cun Internet un grum di altris, cui telefonins Samsung e une fracassine di demonis di ogni sorte. Purtrop lis grandis oparis, ch'ai devin lavôr a tante int, a si fasin aromai dome dopo grandis distruzions, come vueris, taramots e aluvions. A coventarès forsit dâsi ducj un regolade, ma o ài pôre che di cheste orele a sedin in pôcs a sintî. Bepi
- 22/09/14, 00:30
- nelodifeagne_51 ha detto...
-
Bepi o soi acuardi cun te. Ti consei di lei l'ultin libri di Federico Rampini - Rete padrona. Amazon, Apple, Google & co. Il volto oscuro della rivoluzione digitale -.
- 22/09/14, 10:41


text:
La tasse dai lens che prime che al tacàs il frêt si jevave biele alte, dibot fin là de prime rampe des scjalis dal puiûl, si jere sbassade cussì tant, che aromai di chel pôc che al jere restât si viodeve nome cualchi comul, vidicjies e çocs di agaç che di sigûr no jentravin tal spolert.
L'Unvier, in chel an, al jere stât lunc e frêt e cun di plui lis zornadis zà dopo lis primis ploiis di Avost a jerin stadis cussì fredis che bielza prin da le vendeme si piave il fûc.
I lens a jerin stâts brusâts ducj e palanchis no 'nd jere par ordenâ cualchi altri cuintâl là di Dolc, par impiâ il fûc fintremai che il soreli, di bessôl, al varès scjaldât i vues.
Ma Diu al vûl, o miôr la divine providence e veve destinât, cussì e diseve mê mari, che puar gno pari, lant a scovis pes campagnis, al ves viodût tancj çoncs slidrisâts dal aiar che a levin fraits, bandonâts tal prât. Une vere benedizion, al bastave dome lâ a cjoiju che di sigûr a saressin bastâts par cualchi sflamiade fintremai che il soreli si fos pardabon rinfuarçât.
In chê dì, la zornade e jere clipe e dut al jere pront: il cjar tal curtîl cul cjaval ben imbrenât e incomatât, tacât tal tamon al spietave dome che gno pari al des l'ordin di partî.
E finalmentri jo, gno pari e me fradi cul cjaval che al trotave a dute buride inviâts viers lis tignudis dal Cont, dulà che gno pari al veve viodût chei çoncs.
Dit e fat, a pene rivâts, in cuatri e cuatri vot il scjalâr al jere biel plen di chei lens, par di plui fraits, che o volevin puartâ a cjase.
Folc che ti trai, pecjât che cuant che a stavin par partî, a pene girât il cjavecjal, velu la, il Cont grant e grues tant che al jere, cun so fi che nus dave l'ordin di fermasi.
“Discjamait dut il legnam, se no us denunci come che al è ver Diu” son stadis lis primis peraulis di chel om -.
“Di ce vêso di denunçami, Sior Cont,” e je stade la rispueste di gno pari “Forsit par chei cuatri lens fraits che son sul scjalâr?”
“Propit par chest,” je stade pronte la sô rispueste, zontant altris cuatri peraulis: “a laran fraits, ma a son miei e de me robe o pues fâ chel che o vuei, ancje lassâju lâ fraits.”
Il Cont al jere un om preseat e no dome pal so titul e pe sô cetante bondance, tal paîs i vevin dade ancje la cjarie di president de Comunitât parochiâl pai soi merits di cristian ancje se nissun al saveve cuâi.
Pecjât che ancje se cussì potent e studiât no jerin jentradis, no dîs tal cjâf, ma tal cûr chês bielis peraulis che al diseve chel mataran che a vevin metût su le crôs: “Al è plui facil che un camêl al jentri tal cûl di une gusele, che un siôr in Paradîs.
Peraulis chestis che se ancje di cualchi bande les veve sintudis, plui di tant no lu tocjavin, e chest parcé che a jessevin soredut da bocje di chei cuatri predis comuniscj cence capadossie.
“E po ce camêl, ce cûl di gusele o altris luaniis. No si pues mateâ cu la mê robe”.
E nol veve ducj i tuarts….Tant il perdon pai soi pecjâts jal dave il plevan dal paîs e di sigûr i varès dade la soluzion ancje par chei cuatri lens che invezit di scjaldâ une famee ju veve lassats lâ fraits tai soi prâts.
di Nello Malisano


text:
Il
percors istituzionâl par rivâ ae indipendence de Catalogne che al
jere nassût dal acuardi jenfri il president dal guvier catalan Artur
Mas e il segretari di ERC, Oriol Junqueras, al à puartât ae
crevadure dai doi sogjets politics che a formavin CiU (Convergència
e UDC), o sei la federazion che e cjate propit in Mas il rapresentant
principâl. Dopo di un scuintri interni avonde dûr, la UDC e à
decidût di no poiâ la strade concuardade e di gjavâsi dal esecutîf
vuidât di Mas ancje se a àn sigurât che no menaçaran la
stabilitât des aministrazions là che a son dentri come fuarce di
guvier. Denant di cheste decision, Convergència e à comunicât di
considerâ finide la federazion in pîts cu la UDC e e à fat savê
di no sintîsi plui leade ai pats che a regolavin i rapuarts tra lis
dôs formazions politichis. Di là des declarazions fatis a bote
cjalde, a son dificii cumò di capî fint insom i efiets che cheste
crevadure e varà no dome su la tignude des aministrazions là che la
UDC e jere fuarce di guvier, ma ancje sul procès pe indipendence
catalane e sul avignî dal stes partît. Une fete de UDC e à di fat
za cjapât lis distancis des decisions dal diretîf e nol è di
escludi che, par lâ dilunc a sostignî il percors sovranist, si
gjavi de UDC par lâ cun Convergència o par meti sù un altri sogjet
politic.
Font:
Naiz:,
17/06/15;
VilaWeb, 18/06/15


text:
Si jere ai 27 di Fevrâr dal 2004 cuant che il Comitât 482 al veve inmaneât la prime iniziative pe Zornade Furlane dai Dirits. Un apontament pensât di une bande par fâ il pont su la situazion dai dirits linguistics e nazionâi dai furlans, ma ancje di chês altris comunitâts che a formin il Friûl, e di chê altre bande par ricuardâ la impuartance de mobilitazion in difese di chescj dirits (che al vûl dî ancje tignî impiât il ricuart di cui che lu à fat intai agns e intai secui stâts, a partî di chei furlans che ai 27 di Fevrâr dal 1511 a vevin fat riviel par difindi i “dirits antîcs” des lôr comunitâts). I doi aspiets ju ricjatìn ancje inte programazion speciâl che Radio Onde Furlane e met adun ancje chest an pe Zornade Furlane dai Dirits e che us invidìn a scoltâ.
Magari cussì no, di là dai ricognossiments che nus rivin des leçs di tutele (ricognossiments che simpri di plui a restin dome sul plan formâl), i nestris dirits linguistics e nazionâi a son rispietâts pôc o nuie. Il parcè di cheste afermazion al è facil di capî se si va a lei i documents di denuncie che a son stâts dât fûr dal nestri Comitât ancje intai ultins mês. Ce che forsit al è ancjemò piês al è però il fat che masse furlans a mostrin di no vê clâr che i problemis che ju scjafoin in dì di vuê a son sì i fîs di une crisi economiche e finanziarie internazionâl, ma che a rindiju ancjemò plui pençs al è stât il fat di no jessi stâts bogns di svilupâ un sisteme di autoguvier dal Friûl che nus permetès di elaborâ percors di svilup sociâl e economic diferents.
Un sisteme di guvier di chste fate però nol pues nassi dal nuie. Par svilupâsi e par cressi al à bisugne di une cussience identitarie fuarte che e vedi tant che fonde la nestre pluralitât linguistiche e nazionâl. La stesse che tantis voltis, nô furlans, o sin i prins a calcolâ di secondarie, cuant che no une font di straçariis. O sin ancjemò in timp par cambiâ. Varìno però la braùre e la capacitât par fâlu?
Un sisteme di guvier di chste fate però nol pues nassi dal nuie. Par svilupâsi e par cressi al à bisugne di une cussience identitarie fuarte che e vedi tant che fonde la nestre pluralitât linguistiche e nazionâl. La stesse che tantis voltis, nô furlans, o sin i prins a calcolâ di secondarie, cuant che no une font di straçariis. O sin ancjemò in timp par cambiâ. Varìno però la braùre e la capacitât par fâlu?


text:
Ancje chest an, ai 27 di Fevrâr, al torne l'apontament cu la Zornade Furlane dai Dirits, la iniziative inviade dal Comitât 482 ancjemò uns vot agns indaûr. La Zornade di chest an, dut câs, e cjape inmò plui significât dal moment che e ven a colâ intal inovâl dai 500 agns juscj dal riviel popolâr de Joibe Grasse.
Come par solit, in ocasion di chest apontament, il Comitât 482 al da fûr un comunicât che o podês lei par intîr intal spazi dal coments. E je deventade aromai tradizionâl ancje la programazion speciâl che Radio Onde Furlane e met adun pe ZFD e che il so program si pues lei sul sît internet de emitente radiofoniche furlane. Chest an par altri, cheste iniziative e cjape un significât inmò plui rivendicatîf viodude la situazion di dificoltât che e cjape dentri Onde Furlane par vie dal azerament dai fonts pai programs radiotelevisîfs in lenghe furlane decidût de aministrazion regjonâl pal secont an di file.
Leadis ai 500 agns dal riviel a son po cetantis iniziativis ator pal Friûl, cualchidune le cjatais sul sît de Associazion 1511 che si è dade adun propit par fâ cognossi miôr ai furlans chest toc de lôr storie.
Alcìn la bandiere dal Friûl par rivendicâ i nestris dirits, e buine Zornade Furlane dai Dirits a dutis e a ducj!


text:
Rimit
Il rimit, o romit o eremit (dal grêc erèmites, peraule che ven da erèmos ,ch'al vûl dî di bessôl) al è une persone che e vîf di bessole in lûcs platâts par podê preâ.
I rimits in te Storie[cambie | modifiche il codiç]
Fin di cuant che al è scomençât il cristianesim, a jerin cristians che a levin in lûcs platâts par preâ.
Di cheste forme di vite religjose, nassude par cirî un vivi plui dongje a chel proponût dal Vanzeli, a si cjatin testemoneancis za dal III secul d.d.C. Sant Pauli di Tebe al è il pui antîc rimit che si cognòs (al mûr intal 318 d.C, si dîs, a 113 agns, daspò vê passât 90 agns intune caverne in meditazion, cun doi leons e un corvat che i puartave di mangjâ ogni dì un toc di pan. Sant Antoni abât al veve un grum di int che e preave cun lui intal desert dal Egjit indulà che i rimits son nassûts.
Dal desert dal Egjit, i rimits si son difondûts in dut l'Orient, soredut in Palestine cun Sant Ilarian e in Capadoce cun Sant Grivôr di Nazianzi e Sant Basili. Par la lôr santitât, un grum di rimits a vegnin clamâts «Paris dal desert». La vite di chescj rimits no jere facile. Une cronache medievâl e conte che «a vevin la barbe lungje, cjavei pençs e sporcs, vistîts rots,e a jerin magris di fâ pôre...» Mangjavin nome cualchi toc di pan dûr e lidrîs e a bevevin nome aghe.
La pratiche di vite dai rimits e rive ancje in Europe cun Sant Anastasi, intal IV secul. A si cjatavin rimits in Gallie, Bretagne e in Irlande; i rimits no vivevin simpri di bessôi ma a jerin ancje comunitâts di rimits, clamâts ancje cenobits (cenobiti par talian). Chestis comunitâts a jerin nassudis parcè che intal desert la vite e jere dure: si podeve cjatâ animâi velenôs e pericui di ogni gjenar. A son stâts cjatâts papîrs dal IV secul scrits in lenghe greche, dongje la citât di Lycopolis in Egjit, che a contin che i rimits a vevin ancje contats comerciâi cu la popolazion dal lûc.


text:
martes, 31 de agosto de 2010
"Il Cjanton di Anute", Siore Vigje di Morsan
Tal dì des benedizions des cjasis, pre Alberto (fi di siore Vigje) dopo messe al partive cul muini e doi zaguts a benedî lis cjasis.
Siore Vigje e crodeve che la canoniche e fos benedide par prin, issint peade ae glesie, pal fat che e je simpri stade cussì.
Ma no je lade drete, pre Alberto cambiant itinerari al scomençà par Cjastions, dopo trê oris al rivà devant de canoniche.
Si usave che chel dì, il predi al cjatàs viertis lis puartis, viodint la canoniche sierade si metè a berghelâ, - Mame, vierç la puarte -, presentade siore Vigje cun muse lungje ai disè – pre Alberto, tu sês moderni, tu cambiis lis regulis de nestre Mari Glesie.-
Capiint la antifone e riduçant si met a benedî: cusine, tinel, cantine, lis cjamaris, il granâr, po il bearç, il gjalinâr e par ultin il cjôt, fermant di preâ di colp, cjalant so mari i dîs: – Ce viodio, dopli, o sono trê purcituts, jo o ai comprât dome un? -. Siore Vigje rabiade ai rispuint: - no sta pierdi timp, pre Alberto, va a benedî che al è tart, no ai voie di fotis -.
Vigje ducj i agns e tirave su doi purcituts, tignintju scuindûts tune stanziate destinade a imprescj di campagne, che so fi nol meteve mai il nas. Cuant che pre Alberto al leve a fâ i esercizis spirituâi, e clamave il purcitâr e par ordin che saltavin fûr i salams, e jemplave la sporte cun chel ben di Diu, spartintju tra i puars, tornant a cjase strache muarte, contente de buine opare.
Il destin al volè cussì, molât che e veve il purcitut dal cjôt e ancje chei altris doi, cence dasi cont ju sierà ducj insiemi.
Par chest la maravee di pre Alberto, il muini al saveve dute la storie, i a pandût al plevan dulà che levin a finî lis luianiis dai doi intrûs.
Pre Alberto, cul cûr sglonf di amôr par chê mari tant gjenerose, al tornà a cjase legri, content come se nol fos pasât nuie, siore Vigje i veve dade une grande lezion, ancje se analfabete.
E za nol tocjà l’argoment cun sô mari, ma ogni stagjon al comprave trê purcituts par continuà l’esempli e la lezion, che ai veve dât siore Vigje.
---
martes, 3 de agosto de 2010
"Il Cjanton di Anute", La misure dal salam
Ce fiestone par nô fruts. Apene che o sintivin rumôrs in cjase o saltavin fûr dal jet. In chê dì si purcitave, mi sarès tocjât a mi chest an tignî la code. E jere une tradizion che no mi plaseve masse, si doveve fâlu par usâsi a dut. (cussì a disevin i vecjos).
In cusine si sintive un davoi di pignatis, al jere dut un businôr spietant il purcitâr. Lis feminis preparant la cjalderie di aghe bulint e i oms un breâr par pogni chel puar condanât.
Cuant che Mario al rivave si començave la vore, gno pari e Zuan Sibin lu tignivin pes gjambis. Me mari intun cjaldîr e cjapave il sanc, puar animâl si sintivin i laments par dut il paîs. Cuntune man (malvulintîr) i tignivi la code, e cun chê altre mi taponavi la orele sane, di chê altre o jeri sorde di nassite.
Prin lu scuartavin, podopo e separavin la cjar masanantle seont il sô destin, al jere cussì biel viodi saltâ fûr dutis chês luianiis tarondis, i salams, i musets, la palmone e cul sanc che al restave a fasevin la “mule” cu la ue passe, che a nô fruts nus plaseve tant.
A Bunzic e jere la usance che il frut che ai tocjave tignî la code al veve di là a domandâ la misure dal salam in cjase di parincj o amiis. Mario e gno pari (birbants) si meterin dacuardi di mandâmi a domandai la misure dal salam nie mancul che al barbe predi.
O vevi vôt agns e jo cence malizie mi presenti in canoniche, disiint a Pre Josef il motîf de mê presince. No ricuardi ce tant che al à murmugnât deventânt ros in muse come un cjapon, mi a compagnade fin fûr de puarte, jo o crodevi che al si fos smenteât, o torni sul argoment e i dîs:
– Siôr barbe, che mi disi la misure dal salam -.
Mi cjalà a dilunc e di stuart, disintmi – Va a dîsi a chei doi pecjadôrs che ju spieti usgnot in glesie tal confessionari, lì ur darai di pinitince la misure dal salam.
---
Suscribirse a: Entradas (Atom)


text:
La idee di
une iniziative popolâr e parlamentâr par infuartî il sisteme di
tutele des minorancis linguistichis e nazionâls dentri de Union
Europeane al è stât lançât dal europarlamentâr socialist
ongjarês Csaba Tabajdi intant di une conference inmaneade de Aleance
Democratiche dai Ongjarês in Romanie
(RMDSz), partît di riferiment de comunitât magjare de Romanie, e de
Union Federâl des Nazionalitâts Europeanis (FUEN). Il grup
parlamentâr su lis minorancis al è pront a dâ dute la sô poie, al
à dite l’europarlamentâr, a di une iniziative popolâr par cjapâ
sù un milion di firmis par che la Comission Europeane e meti adun un
implant legjislatîf che al garantissi a dutis lis minorancis la no
discriminazion, la protezion de diversitât linguistiche e culturâl,
e la paritât intai dirits linguistics, tal insegnament des lôr
lenghis e tal acès ai servizis publics. Il test de iniziative di leç
popolâr al varès di jessi metût jù dentri de prime metât dal
2013 e po al sarà metût a disposizion des organizazions des
minorancis ator pe Europe pe racuelte des firmis.
Font:
Politics.hu, 24/01/13


text:
Doi
membris dal Parlament montenegrin e i dirigjents dai partîts de
minorance albanese a àn denunciât il diretôr responsabil e doi
gjornaliscj dal Informer
par vê publicât articui che a sticin la violence cuintri di cheste
comunitât che e rapresente il 5% de popolazion dal Montenegro. Un
tant al jere sucedût dopo des violencis sclopadis intant de partide
di balon jenfri Serbie e Albanie dai 15 di Otubar. I responsabii dai
articui a àn po domandât scuse pal lengaç doprât cuintri dai
albanês, ma pai rapresentants de minorance il nivel di asse pandût
al jere cussì fuart che e covente une sentence judiziarie esemplâr
che e impedissi di tornâ a vê episodis di cheste fate.
Font:
Balkan
Insight,
7/11/14


text:
Blave
La blave (Zea mays L. 1753) e je une plante erbacee de famee des Poaceae. E je un cereâl che e ven de Americhe latine, dulà che i popui antîcs la mangjavin. In Friûl e je rivade atôr al sedisisim secul, ma la si è tacade a cultivâ une vore dome tal Sietcent; e vugnive trasformade in polente.
La alimentazion di dome blave e puarte ae malatie de pelagre. Tes regjons plui temperadis e je doprade come mangjâ pai animâi in forme di granele, farine o vie cussì, opur come insilât, racuelt a maturazion cerose. Si dopre ancje intes industriis pe estrazion dal amit o dal ueil, opur par produsi biomasse.
Il flôr feminin al si clame spi, ancje se inte lenghe popolâr ven clamâde in mut inesat panole, la cuale jè invezit il flôr masculin te cime dal fust (stoc).
La blave e ven racuelte cuntune machine particulare clamade trebie.


text:
Il tornâ de vuere invalit, a nol à simpri dât il dirit di vê 'ne medae e lis medais vuê no dan altris onôrs che puartâlis a spas sul pet une volte ad an ae sfilade de Vitorie.Le pension a é ne miserie, cussì, un grum di veterans, o lis an butadis vie di rabie o lis an vendudis di cûr prime o dopo di vê cjatât un lavôr par sôrevivi.
In tun paîs dulà che son muarts 18 milions di civîls e plui di 8 milions di soldâts, al ûl dî che in ogni famee e à pierdût almancul un parint in vuere . Alore no si dismentee e ae sfilade anuâl par lôr al é come se tornassin de vuere ogni an. Cualchidun ur da flòrs, altris une butilie, alc da mangjâ...Ma al é vêr che no son plui che un cent di lôr inmó vifs sul milion e vot cent mil medaiâts.
Cussí,de perestroiche in ca, lis medais si cjatin fintramai sul marcjât di Berlin. Cui che lis compre a no si sa. Colezioniscj di sigûr. Forsit ancje cualchidun dai lôr nemîs che biecemai a crodin che cu lis medais di chei altris a saran plui valorôs.
Se il ricuart di ce che i veve costât nol fos stât plui fuart che le sô miserie, ancje lui al varès podût tarondâ le sô piçule pension e vendi lis sôs medais.
Siché al jere lât a vierzi le puarte di cjase e al si jere cjatât cun tune curtisse sot dal barbuç.
- O lis medais o le muart! A i veve cridât chel dal curtìs. E come che il puar vecjo nol voleve assolutamentri dâies, prime par fài pôre e daspò par dabon. al veve tacât a scurtissâlu.
Lui, al cirive di parâsi cul lis mans, cui braçs,cui pîs e cul baston. A ogni colp, al lave indaûr par che il curtìs nol jentri masse profont in te so cjar. Cussí, al jere rivât te cusine. Lì nol podeve plui lâ indaûr. Nol saveve s'al jere tal cûr o tal palmon e al varès vût di colâ cuant ch'a i jere rivât il decim colp ma tant ch'al cirive di parâsi cun tun braç, cun chel altri al jere rivàt a tirà fûr da un cassetin il plui grant curtis ch'al veve e i al veve zirât vie in te panze e chel bandît al jere colât al so puest.
Il sanc di un bandît o di un eroe al à simpri il stès ros che chel di un todesc in Russie o un merecan in Coree e prime che il so sanc al si massedi par tiare cun chel di chel âltri al veve clamât le pulizie.
Ce i impuartial a lui se il procuratôr vuê lu à mitut sot arèst par omicidi parcé che al à smisurât il colp par difindisi?
Ce interessial a lui si tal so paîs lis medais cumò lis dan di bot plui ai sassins che ai eroes? Cualchidun a i ten le man e al cjale chê lagrime ch i sponte sot dai vôi sierâts.
Al à l'amâr tal cûr ma al é content. Ancje s'al mûr.


text:
In dì di vuê, intal Cossovo, si àn 20 mil personis sfoladis; altris 10 mil a restin intai cjamps di profugance de Bosgne e de Macedonie; miârs di dispatriâts a son invezit scjampâts in Serbie. Ta cheste situazion no si pues pensâ a mandâ indaûr in maniere sfuarçade disinis di miârs di personis che a vevin cjatât acet intai paîs de Union Europeane par vie de vuere. Il Cossovo nol è inmò preparât a frontâ cheste situazion e cui che al torne achì al riscje di restâ par agns in cjamps di fortune, cence lavôr, cence servizis sanitaris e cence istruzion. A dîlu al è stât il comissari european pai dirits umans Thomas Hammarberg che, in Fevrâr, al è stât in visite in Cossovo. I rimpatris sfuarçâts a son une condizion imponude de Union Europeane al guvier cossovan par regolarizâ i permès di viaç. Dome in Gjermanie si fevele di 12 mil espulsions, pe plui part di rom. Propit cheste comunitât si cjate intune situazion une vore grivie e e denuncie dispès discriminazions e violencis de bande des autoritâts cossovanis. Intant dai scuintris tra serps e albanês, i rom di Mitrovica a jerin stâts butâts fûr dal Roma Mahala, il plui grant cuartîr rom dal Cossovo, par finî pe plui part intai cjamps di profugance di Osterode e Cesmin Lug che a son stâts tirâts sù in areis contaminadis dal plomp che al cause un numar une vore alt di muarts. Daspò agns che la vuere e je finide, i rom no puedin tornâ intal lôr cuartîr. Tune situazion di cheste fate, al è scandalôs – al spieghe Hammarberg – pensâ di fâ rivâ achì altris personis. Situazion penze ancje intes areis a maiorance serbe là che, cundut de presince di trupis internazionâls, lis autoritâts locâls a fevelin di 200 mil serps e rom parâts vie des lôr cjasis, 1.800 personis “sparidis” e 150 munistîrs brusâts.
Font: il manifesto, 14/02/10


text:
La sô vite no jere par nie mâl. Ator pardut. Ogni dì fûr, o cuasi. Int gnove, panoramis difarents, simpri in moviment. Mighe ducj a àn une esistence cussì varie, a cualchidun i sucêt ancje di stâ mês cence lâ fûr di cjase.
No varès vût di lamentâsi.
E po, ae fin fin, la compagnie costante di sô sûr no jere propit cussì mâl.
Cualchi zornade però, vê cheste zimule simpri dongje i deve pardabon fastidi. Aromai si domandave cun insistence cemût che al sarès stât viodi la vite di un altri pont di viste. Viodi il mont dome cui siei voi. Zirâsi a drete e viodi une muse foreste, e no simpri chê di sô sûr… Vivi une esperience pardabon dute sô, fâ un viaç di bessole cence dividi puescj, spazis e emozions. Jessi contente o gnervose cence vê di rindi cont. Cori o fermâsi, balâ o butâsi in aghe cence vê di spietâ chê altre.
Sì, e veve sintût vôs di altris che si jerin dividûts e che dopo no vevin superât il traume, ma al jere un risi che si scugnive cori. Ancje par une sole dì i sarès plasût jessi alc altri, cjalâ la int in muse, o magari dal alt… come che i sucêt aes baretis, tant par dî.
Par une dì e varès dât dut pûr di no jessi plui, simpri e dome, la scarpe di gjinastiche blancje di çampe.
di Eowin
Conte n. 77


text:
11 di Jugn
Il 11 di Jugn e je la 162° zornade dal Calendari Gregorian, (la 163° se l'an al è bisest). A mancjin 203 zornadis pe fin dal an.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
- 1366 - Sot il patriarcje Marquart a ven mandade fûr la prime part de Costitutiones Patriae Forijulii che al restarà a la fonde dal dirit furlan fin al secul XVIII
Vie pal mont[cambie | modifiche il codiç]
- 1184 p.d.C. - Vuere di Troie: Troie e ven sachegiade, secont dai calcui di Eratosten
- 1580 - Juan de Garay al fonde Buenos Aires, capitâl de Argjentine
- 1788 - L'esploradôr rus Gerasim Izmailov al rive in Alaska
- 1963 - Il monac budist Thich Quang Duc si dà fûc intune trafficade crosere di Saigon, par proteste cuintri de mancjance di libertât religjose tal Vietnam dal Sud
Nassûts vuê[cambie | modifiche il codiç]
- 1864 - Richard Strauss, mestri e compositôr todesc († 1949)
- 1910 - Jacques-Yves Cousteau, esploradôr e inventôr francês († 1997)
Muarts vuê[cambie | modifiche il codiç]
- 323 p.d.C - Alessandri il grant, re dai Macedons
- 1858 - Klemens Wenzel von Metternich, statist austriac